Ҳиндистонлик фотожурналист Афғонистон жанубида ҳалок бўлди | Azon.uz - Ахборот-таҳлилий портал\nҲиндистонлик фотожурналист Афғонистон жанубида ҳалок бўлди\n1338 10:10 17.07.2021\nReuters ахборот агентлигининг фотографи Дониш Сиддиқий Қандаҳор провинциясида ҳарбийлар ва «Толибон» ўртасида бўлиб ўтган жангда ҳалок бўлди. Бу ҳақда Афғонистоннинг Ҳиндистондаги элчиси Фарид Мамундзай ўзининг Twitter саҳифасида хабар берган.\nСиддиқий 2010 йилдан бошлаб Reuters агентлиги билан фотограф сифатида ҳамкорлик қила бошлаган эди. 2018 йили Сиддиқий ва унинг ҳамкасби Аднан Абиди Мьянма ва Бангладешдаги роҳинжа мусулмонлари фожиаси билан боғлиқ суратлари учун Пулитцер мукофоти билан тақдирланган эдилар.\nЖорий йилнинг 13 июль куни Сиддиқий Twitter саҳифасида «Хамви» зирҳли машинасида афғон махсус хизмати аскарлари билан кетар экан, гранатамёт ўқларига дуч келганини ёзган. Ҳарбий машинага учта граната келиб урилади, лекин ҳеч ким шикастланмайди. Фотограф Қандаҳор провинциясида ҳукумат аскарлари билан Спин-Болдак аҳоли пунктида бўлган жангларда бўлган. Бундан бир неча кун олдин толиблар мазкур туманда жойлашган Покистонга ўтувчи чегара йўлини эгаллаб олгандилар. Афғон ҳукумати кучлари сўнгги кунлар ушбу стратегик объектни қайта қўлга киритишга уринган.\nМаълумот учун «Чегарасиз мухбирлар» халқаро ташкилотининг маълумотларига кўра, 2020 йил якунига биноан Ироқ ва Мексика қатори Афғонистон ҳам журналистлар фаолияти учун энг хавфли мамлакатлар учлигига кирган.\nҚуйида Дониш Сиддиқий томонидан олинган бир нечта суратларни тақдим этамиз.\nАфғонистоннинг Қандаҳор провинциясидаги назорат пунктида афғон махсус кучлари «Толибон»га қарши ўқ узаётгани тасвирланган сурат. Бу Сиддиқий суратга олган сўнгги расмларидан бири бўлган.\nДеҳли яқинидаги аҳоли пунктларининг бирида COVID-19 қурбонларининг оммавий тарзда ёқиб юборилиши тасвирланган сурат.\nСиддиқий ҳудуддаги вазиятни ўрганиш учун кичик шаҳар ва қишлоқларга боради ва у ерда коронавирусга чалинган жиянини касалхонага олиб кетаётган кишини суратга олади.\n2020 йил апрел ойида коронавирусга қарши кураш доирасида қатъий карантин эълон қилингач, бир қатор меҳнат муҳожирлари Ҳиндистон шаҳарларини тарк этаётгани акс этган сурат.\n2017 йилнинг август ойида Мьянма ҳарбийларининг мусулмон роҳинжаларга қарши ҳаракатлари сабаб юз минглаб одамлар Бангладеш чегарасидан қочиб ўтган эди. Ўша ҳолатларни Сиддиқий мана шу сурат билан ифодалаган.\nҲиндистон фото журналист Афғонистон Толибон жанг ҳалок бўлганлар\n434 12:12 16.01.2022\n1582 08:00 15.01.2022\n976 11:00 07.01.2022\n862 16:30 04.01.2022


Оммавий норозиликлар авж олмоқда: қаерда ва нима учун? (фотожамланма) | Fayzbog.uz\n22.10.2019 / Маъмурият /\nДунёнинг турли мамлакатларида одамлар намойишлар сабаб кўчаларга чиқишмоқда. Норозиликларнинг сабаблари ҳар хил бўлиши мумкин, аммо маъно бир хил: ҳукуматлар томонидан халқ устида олиб борилаётган нотўғри сиёсат, одамлар хоҳиш-истакларини ҳисобга олмаслик, муттасил оширилиб борилаётган ва ишлаб чиқилаётган янгидан-янги турдаги солиқлар ва шу кабилар аҳолини кўчаларга чиқишга мажбур қилмоқда. Бу намойишларга эса ҳокимият томонидан билдирилаётган реакциялар ҳам турли хил, кимдир тинч йўл билан ҳал қилиш тарафдори, кимдир эса ҳарбий йўл билан бостиришни танлайди.\nҚуйида шу кунларда дунёнинг бир неча мамлакатларида амалга оширилаётган оммавий норозилик намойишларидан олинган фотосуратларни эътиборингизга ҳавола қиламиз. Бу келтирилаётган мамлакатларни бир-бирига боғлаб турувчи бир омил мавжуд — у ҳам бўлса қуролли тўқнашувлардир.\n1990 йилдан бери биринчи марта ҳарбийлар ва танклар сафарбар этилди. Намойишларга сабаб метро билетларининг ошиши бўлган. Норозиликлар камида 5 кишининг умрига зомин бўлгани айтилмоқда.\nСебастиан Пинера — Чили Президенти, консерватив миллиардер ёнғинга сабаб бўлган намойишчиларни «жиноятчи» деб атаган.\n«Биз уруш шароитидамиз. Қудратли ва шафқатсиз, зўравонликка тайёр, ҳатто инсон ҳаёти ҳам аҳамиятли бўлмаган душманга эгамиз. Жиноятчи гуруҳларга хос ташкилотчиликни, ҳар бир хатти-ҳаракат мувофиқлаштирилаётганини кўрмоқдамиз. Барча сиёсий кучларни зўравонлик ҳолатларини қоралашга чақираман», — деди Пиньера телевидение орқали мурожаати давомида.\nШунингдек, жамоат транспорти нархи ўзгаришсиз қолиши ҳам таъкидлаб ўтилган.\n5 кундирки, Ливанда коррупцияга қарши протестлар давом этмоқда.\nНорозиликлар WhatsApp мессенжерига солиқ солингандан кейин келиб чиққан. Электр токи узилишлари ва аҳлатдан тозаланмаган кўчалар норозиликлар кучaйишига сабаб бўлган. Мамлакат расмийлари оммавий намойишларни тўхтатиш учун иқтисодий реформалар қилишга яқин турибди.\nЎтган ҳафта охирида шаҳар марказига 500,000 одам йиғилди. Ҳаммаси тинч ўтаётган эди, лекин бирдан полиция томон нарсалар улоқтирилиши оқибатида тўполонлар бошланиб кетди.\nНамоийишчилар полиция маҳкамаси олдида смартфон чироқларини ёққан ҳолда норозиликларини кўрсатишмоқда.\nГарчи бу мамлакатдаги намойишлар бошқалари каби эътибор тортмаган бўлса-да, бир неча ҳафтадан бери давом этиб келяпти.\nНорозиликларга сабаб — иқтисодий кризис. Гаитиликлар амалдаги Президентнинг ишдан бўшашини талаб қилишмоқда. Уларнинг иддао қилишича, инфиляция даражаси ошишига, ёқилғи заxираси камайишига айнан амалдор сабабчи.\nПрезидент Мойс мамлакатни «қуролли босқинчи-ю, наркобизнесменларга» ташлаб қўймаслигини билдириб, ишдан кетмаслигини маълум қилган.\nЭътиборга молик жиҳат шуки, норозиликларни ёритиб келаётган гаитилик журналист ўз машинасида бир неча ҳафта олдин ўлик ҳолда топилган.\nГонконгдаги протестларни эсламасдан илож йўқ. Деярли 4 ойдан бери мустақиллик намойишлари давом этмоқда. Барча намойишчилар ҳам тинчлик тарафдори эмас, улар турли бомбаларни полиция маҳкамаси томон улоқтиришмоқда. Соябонлар ҳам турли енгил ўқлардан ҳимоя, ҳам «ўзликни» яшириш мақсадида фойдаланилмоқда.\nМиржалол Қосимов тайёрлади


Сарҳисоб: танқиддан сўнг фаоллик кучаядими? / ADOLAT ижтимоий-сиесий газетаси\nСарҳисоб: танқиддан сўнг фаоллик кучаядими?\nЎзбекистон “Адолат” СДП Сиёсий Кенгаши Ижроия қўмитасининг навбатдаги кенгайтирилган йиғилиши бўлиб ўтди. Унда партия Сиёсий Кенгаши ва Ижроия қўмитаси аъзолари, Қонунчилик палатаси депутатлари, партия ҳудудий кенгашлари раислари, Марказий аппарат масъул ходимлари иштирок этишди.\nТанқидий руҳда бўлиб ўтган йиғилишда 2019 йилнинг биринчи чорагида партиянинг барча даражадаги тузилмалари ва депутатлик корпуси томонидан амалга оширилган ишлар, эришилган ютуқлар, шу билан бирга, фаолиятда йўл қўйилган камчиликлар таҳлил қилинди. Шунингдек, партия Сиёсий Кенгашининг жорий йил 7 февраль куни бўлиб ўтган пленумида белгиланган вазифалар ижроси ҳамда партия фаолиятига доир масалалар муҳокама этилди.\nМажлисда Ўзбекистон “Адолат” СДП Сиёсий Кенгаши раиси ўринбосари Фарҳод Ишанкуловнинг ахбороти тингланди.\n— Жорий йилнинг биринчи чораги якунлари ҳамда партия Марказий аппарати масъул ходимларининг 14 та ҳудудий кенгашлар ва 194 та туман, шаҳарлар ташкилотларида ўтказган ўрганишларида барча кенгашлар ҳам бугунги кун талаби бўйича ишламаётгани маълум бўлди, — деди Ф.Ишанкулов. — Таҳлиллар шуни кўрсатмоқдаки, ҳудудий партия кенгашлари фаолиятида бир қатор камчиликлар мавжуд.\nМасъул ходимлар томонидан туман, шаҳар кенгашларининг номенклатура йўриқномаси бўйича иш юритиш ва партиявий топшириқларни ижро этишда Фарғона вилоятининг 10 та тумани, Андижон вилоятининг 5 та, Навоий, Тошкент вилоятлари ҳамда Тошкент шаҳри, Қорақалпоғистон Республикасининг ҳар бирида 4 тадан, Хоразм вилоятининг 3 та, Наманган, Сурхондарё вилоятларида 2 тадан туман, шаҳар партия кенгашлари фаолиятида сусткашликка йўл қўйилгани қайд этилди.\nМажлисда ҳокимият вакиллик органларидаги, айниқса, халқ депутатлари туман Кенгашларида партия депутатларининг масъулияти ва фаоллигини ошириш, уларнинг партия тузилмалари билан янада яқин алоқада ишлашини таъминлаш ҳақида тўхталиб ўтилди. Хусусан, партия депутатлари ташаббуси билан жорий йилнинг 1-чорагида партия депутатлик гуруҳлари томонидан маҳаллий Кенгашлар сессияларида 72 та, доимий комиссияларда 107 та масала кўриб чиқилиб, тегишли қарорлар қабул қилинган. Бунда, айниқса, Бухоро, Навоий ва Жиззах вилоят кенгашлари фаоллик кўрсатган бўлса, халқ депутатлари Сурхондарё, Фарғона вилоятлари Кенгашларидаги партия депутатлик гуруҳлари томонидан тегишли Кенгаш сессияларига бирорта ҳам масала киритилмаган.\nШунингдек, аҳоли муаммоларини ҳал этиш ва ҳудудларни ижтимоий-иқтисодий ривожлантиришда мутасадди ташкилотларга депутатлик сўрови киритиш ваколатидан ҳам айрим депутатлар унумли фойдалана олмаяпти. Айрим ҳудудларда мутасадди ташкилотлар, мансабдор шахсларнинг депутатлик сўровига эътиборсизлик билан қараётгани ҳам салбий таъсир қилмоқда. Халқ депутатлари Тошкент шаҳар Кенгашидаги сафдошларимизнинг эса депутатлик сўрови киритишга доир ишларида бир қатор камчиликлар мавжуд.\n— Президентимизнинг ижтимоий, маънавий-маърифий соҳалардаги ишларни янги тизим асосида йўлга қўйиш бўйича илгари сурган 5 та ташаббуси бўйича юртимиз бўйлаб кенг кўламли ишлар амалга оширилмоқда, — деди партия Марказий аппарати Аёллар ва ёшларнинг сиёсий фаоллигини ошириш бўлими мудири Гулруҳ Агзамова. — Ҳудудий кенгашларимиз фаолиятида мазкур ташаббуслардан бири бўлган хотин-қизлар бандлиги, ёшлар ўртасида соғлом турмуш тарзини қарор топтириш ва уларни спортга жалб этиш йўналишларида амалий тадбирларнинг миқдор ва сифат даражаси, самараси қониқарли эмас. Беш ташаббусни аҳоли, айниқса, ёшлар ўртасида тарғиб қилиш мақсадида ҳар бир ҳудуднинг ўзига хослигини назарда тутган ҳолда чора-тадбирлар режаси ишлаб чиқилмаган.\nЎзбекистон “Адолат” СДП Сиёсий Кенгашининг ХI пленуми қарори асосида партия тизимида “Бир ойда бир иш ўрни” лойиҳаси амалиётга жорий қилинди. Лойиҳа доирасида ҳар ойда ҳар бир туман (шаҳар) ташкилоти бир нафар фуқарони ишга жойлаштиришга кўмаклашиши, натижада ҳар ойда партия ташаббуси билан 200 га яқин фуқаро иш билан таъминланиши кўзда тутилган эди. Аммо мазкур лойиҳа бўйича ҳудудлардаги барча ташкилотларимиз ҳам бирдек ишлаяпти, дея олмаймиз. Бунда Хоразм, Бухоро ва Тошкент шаҳар партия кенгашлари фаоллик кўрсатаётган бўлса, қолган ҳудудларда бу масалага етарлича эътибор қаратилмаяпти.\nЙиғилишда ҳудудий кенгашлар томонидан партиявий лойиҳаларни амалга ошириш ҳолати ҳам атрофлича муҳокама қилинди. Партиянинг “Адолат — қонун устуворлигида” лойиҳаси доирасида ҳар ҳафтанинг чоршанба куни маҳаллаларга ташриф буюриб, мавжуд муаммоларни, қонунлар ижросини ўрганиш ва аҳолини қийнаётган масалаларга депутатлар иштирокида ечим топиш вазифаси белгиланган эди.\nШу мақсадда партия ташкилотларининг ишчи гуруҳлари 2019 йил биринчи чораги давомида 1767 та маҳалла фуқаролар йиғинидаги 30572 та хонадон ва хўжалик юритувчи субъектларда ўрганишлар олиб боришди. Учрашувлар мобайнида аҳоли томонидан 3543 та мурожаат келиб тушиб, уларда қайд этилган масалалар юзасидан 806 та мутасадди ташкилотларга депутатлик сўровлари юборилди. Натижада 262 та муаммо ўз ижобий ечимини топди. 2500 га яқин мурожаатлар ҳуқуқий маслаҳат бериш орқали ҳал этилди.\nАфсуски, бу борада Андижон, Наманган, Самарқанд, Фарғона вилоятлари ва Тошкент шаҳар ҳудудий кенгашлари фаолияти талаб даражасида эмас.\nПартиянинг “Сиёсий-ҳуқуқий билимларни мустаҳкамлаш — демократик жамият пойдевори” лойиҳаси мамлакатимизда қабул қилинган қонун ҳужжатларининг мазмун-моҳиятини аҳоли орасида кенг тарғиб қилиш, уларнинг ҳуқуқий онги ва маданиятини оширишга қаратилган бўлиб, қонунларнинг мазмун-моҳиятини маҳаллаларда фуқароларга тушунтириб, айниқса, ёшларни қонунларга ҳурмат руҳида тарбиялаш кўзда тутилган. Мажлисда мазкур лойиҳа доирасидаги фаолият таҳлил этилиб, бу борада тарғибот ишларини суст олиб борган ҳудудий ташкилотлар фаолияти қониқарсиз, деб топилди.\nПартия Ижроия қўмитаси йиғилишида жорий йил — сайловлар йили эканини инобатга олган ҳолда партиянинг ҳудудий кенгашлари олдида турган бир қатор вазифалар хусусида ҳам сўз юритилди. Жумладан, ҳудудий партия кенгашларидаги мавжуд вакант ўринларни сиёсий билими етук, ташаббускор кадрлар билан тўлдириш, партия лойиҳалари доирасида амалий ишларни кўпайтиришга доир топшириқлар берилди.\nШунингдек, таҳлиллардан келиб чиқиб, ҳудудий ташкилотларнинг моддий-техник базасини яхшилаш, ташкилотларимиз жойлашган биноларни таъмирлаш ва шу каби бошқа бир қатор ишлар жорий йилнинг 1 июнь санасига қадар якунига етказиш лозимлиги таъкидланди.\nЙиғилишда партия фаолиятига оид бошқа бир қатор муҳим масалалар ҳам кўриб чиқилди. Муҳокама этилган барча масалалар юзасидан партия Сиёсий Кенгаши Ижроия қўмитасининг қарорлари қабул қилинди.\nАҳолини ўйлантираётган масалаларни Сенат аъзолари ...\n2017 йил – Халқ билан мулоқотва инсон манфаатлари йили\nКамчиликлар таҳлил қилинди\nЁшларнинг маънавий дунёқарашини кенгайтириш, ғоявий имммунитетини мустаҳкамлаш ва уларни ватанпарварлик руҳида, буюк аждодларимизга муносиб ворисла...\nЮрт фидойилари хотираси қалбларда барҳаёт...\n9 МАЙ — ХОТИРА ВА ҚАДРЛАШ КУНИ\nХоразм Депутат илк учрашувини ёшлар билан ташкил...\nЎзбекистон “Адолат” социал-демократик партиясидан халқ депутатлари Хоразм вилоят Кенгашига сайланган депутат Улуғбек Қурязо...


Туйғу – Фарғона ҳақиқати\nМЕҲРИ МОМОНИНГ ДУОЛАРИ\nҲайит-байрамларда қишлоғимизнинг энг кекса аёли – Меҳри момо қошига шошиламан. Шошиламанки, бу ошиқиш, интилиш аввал руҳимда, онгу шууримда кечади. Барча ўй-хаёллар қаёққадир қочади, хаёлимни фақат юз ёшни қоралаётган момонинг суҳбатлари, кўрган-кечирганлари банд этади. Унинг бири биридан қизиқ ҳикоялари, бот-бот такрорлайдиган панд-насиҳатлари, ўгитлари чорлайди мени…\nБугун момонинг кайфияти чоғ. Ўзимча ўйладим: “Фарзандлари, невараларидан яхши хабар эшитгандир”… Ҳазилнамо саволга тутаман.\n– Энажон, кайфиятингиз зўр-у! Нима, пенсия олдингизми?\nҚадоқ қўллари билан дас-турхондаги нон увоқларини тераркан, ялт этиб юзимга қарайди момо.\n– Э, пенсия дейсан-да, болам. Ахир, юртимиз тинч, озод. Бундан ортиқ бахт борми дунёда?! Бундай кунларнинг шоҳиди бўлиш ҳазилакам гапми?!\nБирдан қарашлари жиддийлашиб, недир хаёлларга берилади, бошидаги рўмолини тузатганча оҳиста сўзлашга тушади.\n– Озодлик, мамлакатинг мустақил бўлиши катта неъмат. Қулдек ишлаган, ҳақ-ҳуқуқимиз оёқости қилинган кунларни кўрдик. У кунлар ортда қолди… Кўзим яхши кўрмайди-ю, лекин телевизорни эшитаман. Юртбошимиз, катталаримиз ҳар куни гапиради, халқимиз оғирини енгил қилишни ўйлайди доим. Подшоси халқини ўйлайдиган юртда яшаш насиб қилганига шукур, болам…\n– Момо, Катта Фарғона каналини қазишдаям қатнашган деб эшитганман…\n– Айни қаҳатчилик, ола-ғовур кунлар эди. Халқимизнинг бирдамлиги, қандай қийинчилик бўлсаям, уни енгишга, кўпчиликка нафи тегадиган ишдан қочмасликка иштиёқ куч берган. Ҳозир ёшларни ҳашарга айтсанг, қочади. Мени мажбурлаяпти, дейди. Э, сени онанг қийналиб ҳаётга келтирган, қийналиб едирган-ичирган. Озгина тер тўксанг, тер тўккандаям савоб учун, кўп учун тўксанг, дуо оласан, биринг икки бўлади. Бунақа ишдан ҳеч ўзингни олиб қочма, болам.\nМомо бироз толиққандек бўлади, чойдан ҳўплаб, ҳовлида юрган невара келинига қарайди.\n– Яқинда неварам этаж уй олди. Мениям оборишди, ҳавасим келди. Қишлоқ одамлариям шаҳарда яшаяпти. Пулини йигирма йилда бўлиб-бўлиб тўларкан. Шунақа шароит қилиб берган ҳукуматимизга раҳмат-е. Ҳозир нима қиламан, десанг ҳамма шароит бор. Ҳалол ишлаб, мазза қилиб яшайдиган замон!\nСуҳбатимиз узоқ давом этади. Колхозда ишлаган, аёл боши билан пахтачилик бригадасида сувчилик қилган, ипак қурти боққан даврларини эслаб бир ёшаргандек, ғайрати жўшгандек туюлади. Гап айланиб, урушга бориб бир оёғини жанггоҳларга ташлаб келган умр йўлдошига тақалганини иккаламиз ҳам сезмай қолдик.\n– Уруш ёмон нарса. Ундан фақат қайғу, алам, оғриқ қолади. Тўй-тантана, байрамни ёстиғи қурийди. Бечора бобонг умрининг охиригача урушни қарғаб ўтди, яна такрорланмасмикан деб юрагини ҳовучларди… Қўшни давлатда нотинч-лик бўляптийкан. Илоҳим, тезроқ тинчисин. Қўшнинг тинч – сен тинч, деб бекорга айтишмайди. Минг шукур, юртимиз тинч, фаровон. Илоҳим, кўз тегмасин.\nМомонинг шукронага тўла изҳорлари тўхтамайди. Эл-юрт ташвишидаги раҳбарларни алқайди. Мана шу сонияларда бирмунча нурсизланиб қолган кўзларида учқун пайдо бўлади гўё. Юзларига қон югуриб, руҳий тетиклик сезилади унда.\nХайрлашарканман, момога қараб ўйга толаман. Ўтмишга айланган кунларнинг жонли гувоҳи сифатида эмас, аксинча, ёруғ келажак, тинч-фаровон кунларга умидворлик, бугунги осуда ва ҳур замонларга бетиним шукрона айтишдан чарчамайдиган кайвони онахон тимсолида кўз олдимда тобора катталашиб бораверади унинг сиймоси. Қишлоқнинг кун сайин кўркамлашиб бораётган кўчалари, кўкка бўй чўзаётган муҳташам бинолар ва янги иморатларни, юрт ободлиги йўлида меҳнат қилишдан ҳузур-ҳаловат топаётган бағрикенг одамлар қалбини эгаллаб бораётгандай туюлади.


Пайариқда 350 гектар ер 500дан ортиқ оилаларга имтиёзли кредит асосида берилди - Халқ сўзи\n12:02 21 Апрель 2020 Жамият\n- Ким камбағал бўлиши мумкин — иш жойи ва томорқаси бўлмаган, бемор ёки ногирон киши шундай вазиятга тушиши мумкин, — дейди Пайариқ тумани ҳокимининг ўринбосари, маҳалла ва оилани қўллаб-қувватлаш бўлими бошлиғи Дилфуза Мамасолиев. — Баъзида бунга ишёқмаслик, дангасалик ҳам сабаб бўлишини кўрамиз. Бундай оилалар, кишиларга бир марта, икки марта ёрдам берармиз, лекин қўлдан берганга қуш тўймас деган гап бор. Шу боис камбағал, кам таъминланган оилага пул эмас, пул топиш имконият яратиб берилса, бу ўша фуқаро учун ҳам, давлат ва жамият учун ҳам фойдали бўлади. Бугун давлатимиз ана шундай йўл тутмоқда. Жумладан, туманимизда ҳам аҳолини камбағалликдан чиқариш учун уларни иш билан таъминлаш, ер ажратиш чораларини кўряпмиз.\nКуни кеча Шўртепа маҳалласида фойдаланилмай турган, лалми ердан 350 гектар майдон 500 нафардан ортиқ оилага камида 50 сотихдан имтиёзли кредит асосида ажратилди. Нима учун имтиёзли кредит ҳисобидан ажратдик? Чунки бу ер майдонларига майизбоп узум кўчатлари экилиб, томчилаб суғориш технологияси йўлга қўйилиб, аҳолига бўлиб берилмоқда. Уларга янги ташкил этилган қишлоқ хўжалик кооперативи хизмат кўрсатади. Бу ерда ҳам беш кишининг бандлиги таъминланади. Ток кўчатлари ҳосилга киргунга қадар қатор ораларида дуккакли ёки полиз экинлари етиштириш мумкин. Кредит тўловлари тўлиқ қоплангач, ер майдонлари аҳолига деҳқон хўжалиги сифатида расмийлаштириб берилади.\nЙил якунига қадар туманнинг Багара қишлоғидан яна 2000 гектар ер майдонини деҳқончилик қилиш учун аҳолига бўлиб бериш режалаштирилган.\n- Шу пайтгача ишсиз эдим, — дейди Шўртепа маҳалласи Гулистон қишлоғида яшовчи Ўктам Тўратошов. — Энди эса лалми майдондан менга ҳам 50 сотих ер ажратиб беришди. Бу ерларда узум яхши бўлади. Ерга ток кўчатлари экилгани ва томчилатиб суғориш мумкинлиги менга маъқул бўлди. Энди шу ерда ишлаймиз ва даромад оламиз.


Ўзбекистон 8 ой ичида импортга 12 млрд доллар сарфлади » Биринчи янгиликлар агрератори портали - OXO.UZ\nЖорий йилнинг январь-август ойларида импорт ҳажми 12,0 млрд. АҚШ долларига (ўсиш суръати 31,2%) тенг бўлди. Бу ҳақда Давлат статистика қўмитаси хабар қилмоқда.\nИмпорт таркибида энг катта улуш машина ва асбоб ускуналар (40,1%), кимё маҳсулотлари ва ундан тайёрланган буюмлар (13,4%) ҳамда озиқовқат маҳсулотлари (9,1%) гуруҳлари ҳисобига тўғри келди.\nХизматлар импорти ҳажми 1467,6 млн. АҚШ долларини ёки жами импорт ҳажмининг 12,2%ини ташкил этди ва ўтган йилнинг шу даврига нисбатан 26,3%га ўсди. Хизматлар импорти таркибининг асосий улуши туризм хизматлари, транспорт хизматлари, қурилиш хизматлари ва телекоммуникация, компьютер ва ахборот хизматларидан иборат бўлди.\n2018 йилнинг январь-август ойларида республикага 153дан ортиқ хорижий давлатлардан товар ва хизматлар импорти амалга оширилган. Шулардан 5та энг йирик бўлган Россия Федерацияси, Хитой Халқ Республикаси, Корея Республикаси, Қозоғистон ва Туркия ҳамкор давлатларидан жами импорт ҳажми 7 359,2 млн. АҚШ долларига тенг. Бу эса умумий импорт ҳажмининг 61,2%ини ташкил қилади.\n2018 йилнинг ўтган даври мобайнида республика импорт қилинаётган товарлар ҳажми август ойида энг юқори кўрсаткични қайд этиб, август ойида июль ойига нисбатан қиймати 243,7 млн. АҚШ долларига кўпроқ товарлар импорт қилинди ва 1654,8 млн. АҚШ долларини ташкил этди.


ҲАР ҚАНЧА ЭЪЗОЗЛАСАК-ДА, КАМ\nМудофаа вазирлиги марказий аппаратида 1 октябрь – Ўқитувчи ва мураббийлар кунига бағишланган тантанали тадбир бўлиб ўтди. Унда Мудофаа вазири генерал-майор А. Азизов иштирок этди.\nТадбир аввалида Президентимизнинг Ўзбекистон ўқитувчи ва мураббийларига йўллаган байрам табриги тингланди. Сўнгра Мудофаа вазирлигига қарашли таълим муассасаларида фаолият кўрсатаётган бир гуруҳ мутахассисларга «Намунали хизмати учун», «Ёш авлодни ҳарбий-ватанпарварлик руҳида тарбиялашдаги фаол иштироки учун» кўкрак нишонлари, фахрий ёрлиқлар топширилди.\nВатан туйғусини чуқур англайдиган, иродаси мустаҳкам, юксак маънавиятли ёш авлодни тарбиялашда муаллим ва мураббийларимизнинг ўрни беқиёс. Уларнинг билим ва тажрибаси, куч-ғайрати ва маҳорати сабаб, жамиятимизнинг турли соҳаларида, шу жумладан, Қуролли Кучларимиз сафларида малакали кадрлар фаолият кўрсатмоқда. Кўз нури ва қалб қўрини, бутун ҳаётини ёшларга тарбия беришга, уларни миллий ва умуминсоний қадриятлар руҳида камол топтиришга бағишлаган, юртимиз келажаги пойдеворини яратаётган ўқитувчи, педагогларимизга ҳар қанча таҳсин айтсак, уларни қанча эъзоз ва эҳтиром этсак шунча кам.


САНИТАРИЯ-ЭПИДЕМИОЛОГИК ОСОЙИШТАЛИК УЧУН - Ўзбекистон овози газетаси\nСАНИТАРИЯ-ЭПИДЕМИОЛОГИК ОСОЙИШТАЛИК УЧУН\nҳаммамиз бирдек масъулмиз\nГазетамизнинг ўтган сонида «Аҳолининг санитария-эпидемиология масалаларида осойишталиги тўғрисида»ги қонун лойиҳаси Олий Мажлис Қонунчилик палатасида биринчи ўқишда концептуал қўллаб-қувватлашдан ўтгани, шу кунларда фракциялар уни такомиллаштириш бўйича таклифлар тайёрлаётгани ҳақида хабар берилган эди.\nМазкур қонун лойиҳаси юзасидан ЎзХДП фракцияси аъзоси Дилбар ХОЛИҚОВА ўз фикр-мулоҳазаларини билдиради.\n— Аввало, қонун лойиҳасининг «Соғлом бола йили» Давлат дастурига асосан ишлаб чиқилганига эътибор беришимиз керак. Бугун бутун дунёда табиат, атроф-муҳит тез ўзгариб кетмоқда. Инсон организми, айниқса, ёш болалар саломатлигига салбий таъсир этадиган омиллар кўпаймоқда. Жаҳоннинг турли минтақаларида турли сабаблар билан ҳар хил вируслар, инфекциялар тарқалмоқда. Оқибатда минглаб, миллионлаб тинч яшаётган одамлар соғлиғига жиддий хавф туғилмоқда. Давлатлар фуқаролар саломатлиги ва хотиржамлигини муҳофаза қилиш учун доимий, изчил чоралар кўришга мажбур бўлмоқда. Бундай ҳолатда ҳуқуқий асосларни мустаҳкамлаш алоҳида аҳамиятга эгадир.\n«Аҳолининг санитария-эпидемиология масалаларида осойишталиги тўғрисида»ги қонун лойиҳасининг ҳозирда амалда бўлган «Давлат санитария назорати тўғрисида»ги қонундан фарқли томонлари нимадан иборат, деган савол барчани қизиқтирса керак.\nБиринчи ўринда шуни айтиш лозимки, «Давлат санитария назорати тўғрисида»ги қонунга кўра, санитария-эпидемиология соҳасидаги масалалар фақат давлат органлари томонидан назорат тартибида ҳал этилиши керак. Лекин бу борадаги кенг кўламли ишларни давлат органларининг ўзи амалга ошириши қийин. Чунки санитария-эпидемиологик осойишталик ҳаммадан бирдек ҳушёрлик, фаолликни талаб этади. Шунинг учун қонун лойиҳасида санитария-эпидемиологик осойишталикни таъминлаш жараёнида давлат органлари билан бирга фуқароларнинг, жамоат ташкилотлари, ўзини ўзи бошқариш органлари, оммавий ахборот воситалари ҳамда тадбиркорлик субъектларининг фаол иштироки кўзда тутилмоқда. Уларнинг ҳуқуқлари, вазифалари белгилаб берилмоқда.\nФуқаролик жамияти институтларининг иштироки кафолатланиши жамоатчилик назоратини кучайтиришда муҳим аҳамиятга эга. Шу ўринда айтиш жоизки, бугунги кунда атроф-муҳитни соғлом сақлаш учун, ким бўлишимиздан қатъи назар, ҳар биримиз масъулмиз.\nҚонун лойиҳасида қонуннинг талқин қилиниши ҳамда амалда қўлланилишини осонлаштириш учун асосий тушунчалар алоҳида модда сифатида киритилмоқда. Санитария-эпидемиология масалаларида аҳолининг осойишталигини таъминлаш бўйича талаблар белгиланаяпти. Тўғри, «Давлат санитария назорати тўғрисида»ги қонунда ҳам бу борадаги талаблар ва уларни бажариш мажбуриятлари кўрсатилган. Лекин мазкур қонун лойиҳасида ўша талаблар аниқлаштирилиб, қўшимча равишда бир неча янги нормалар белгиланмоқда. Шулардан бири меҳнат шароитларига қўйиладиган санитария-эпидемиологик талаблардир. Бу ишчи-ходимларнинг қулай шароитда меҳнат қилиш ҳуқуқини таъминлашда муҳим аҳамият касб этади, деб ҳисоблайман.\nСанитария-эпидемиология масалаларида осойишталикни таъминлаш, аввало, касалликларнинг олдини олиш билан боғлиқдир. Шуни инобатга олиб, қонун лойиҳасида профилактика тадбирларини ташкил этиш ва ўтказишга бағишланган янги боб белгиланмоқда. Унда Ўзбекистон Республикаси ҳудудини санитария жиҳатдан муҳофаза қилиш, профилактик эмлашлар ўтказиш, дезинфекция тадбирлари, мажбурий тиббий кўриклар ҳамда фуқароларни гигиеник тарбиялаш ва ўқитишга қаратилган тадбирларга доир меъёрий қоидалар алоҳида-алоҳида очиб берилаяпти.\nҚонун лойиҳасини ишлаб чиқишда давлат санитария назорати тўғрисидаги қонунчиликнинг ҳолати ва уни қўллаш амалиёти, мавжуд муаммолар ўрганиб чиқилган. Шунингдек, халқаро ҳуқуқнинг умумэътироф этилган тамойиллари ва нормалари, АҚШ, Буюк Британия, Франция ва бошқа қатор ривожланган давлатларнинг қонунчилик тажрибаси ҳисобга олинган.\nМаълумки, партиямиз дастурий мақсадларида фуқароларнинг ҳуқуқ ва қонуний манфаатларини ҳимоя қилиш, қонун устуворлигини таъминлаш, ижтимоий соҳани изчил ривожлантириш масалаларига алоҳида эътибор қаратилган. Қонун лойиҳасининг асосий мақсад ва вазифалари шу маънода партиямиз электорати манфаатларига хизмат қилади.\nШу ўринда қонун лойиҳасидаги айрим масалалар юзасидан баъзи таклифларимни билдирмоқчиман. Қонун лойиҳасида аҳолининг санитария-эпидемиологик осойишталигини таъминлаш бўйича асосий тамойиллар белгиланмоқда. Хусусан, санитария қоидалари, гигиена меъёрларига риоя қилмаслик ёки зарур профилактик тадбирларни амалга оширмаслик оқибатида аҳоли саломатлигига, яшаш муҳитига етказилган зарарнинг ўрни албатта қопланиши кўзда тутилаяпти.\nФикримча, асосий тамойилларга аҳолининг санитария-эпидемиологик осойишталигини таъминлашда ижтимоий ҳамкорлик, ошкоралик, профилактик тадбирларнинг ҳамма учун мажбурийлиги, санитария-эпидемиологик қоидаларни бузган шахсларга жавобгарлик муқаррарлиги каби тамойиллар қўшилиши керак.\nҚонун лойиҳасида санитария-эпидемиологик осойишталикни таъминлаш бўйича давлат сиёсатининг асосий йўналишлари, бу соҳада Вазирлар Маҳкамасининг ваколатлари берилаяпти. Бу жуда муҳим. Аммо, менимча, қонун лойиҳасида махсус ваколатли органнинг ваколатларини белгилаш масаласини ҳам эътибордан четда қолдирмаслик мақсадга мувофиқ бўлади.


«Мингга яқин машина тайёр». Ўзбекистонда йиғилаётган KIA автомобиллари сотувга чиқиш арафасида\n20:35 / 10.03.2021\nЎзбекистонда йиғилаётган KIA Seltos кроссовери ва K5 седани учун тўлов қилган илк мижозларга автомобиллари 31 мартгача етказилиши кутилмоқда. Айни пайтда мингга яқин автомашина тайёр бўлгани маълум қилинди.\nKIA K5 / Фото: Kun.uz\n2020 йил ноябрдан бошлаб «Жиззах» эркин иқтисодий зонасидаги ADM-Jizzakh заводида учта комплектациядаги Seltos кроссовери ва бешта комплектациядаги К5 седанини йиғиш бошланиши хабар қилинганди.\nЎзбекистондаги KIA Motors автосалони савдо бўлими ходими Раҳматилла Назаровнинг Kun.uz'га маълум қилишича, айни пайтда мингтага яқин автомобил тайёр ҳолатда.\n«KIA автомобилининг Seltos кроссовери ва бешта комплектациядаги K5 седан маркаларини Ўзбекистонда йиғиш бошланган. Ҳозирда мингга яқин машина тайёр. Уларга харидорлар тўлов қилишган. Автомобиллар яқин кунларда савдога чиқарилади.\nОлиб келиниши режалаштирилган бошқа янги моделлар ҳақида ҳозирча маълумотлар йўқ. Машиналарга 5 йил кафолат берилади», – деди корхона ходими.\nМаълум қилинишича, 31 мартга қадар машиналар мижозларга етказилади. Айни пайтда автоуловлар Жиззахдаги заводда, Тошкент шаҳрига жўнатишга тайёр турибди.\nКомпания вакили мижозларга биринчи галда 2021 йилнинг 25 январигача етказиб бериш шарти билан тузилган шартномалар доирасида автомобиллар етказиб берилишини қайд этди.\nЎтган йилнинг октябр ойида компания вакиллари харидорлар биринчи автомобилларини 2020 йил декабрида олишлари мумкинлигини билдиришганди. Аммо бу жараён ҳамон амалга ошмади. Roodell компанияси бош директори Дониёр Давлетияровнинг айтишича, бу кечикишнинг сабаблари яқин кунларда маълум қилинади.\n«Ҳозир аниқ жавоб бера олмаймиз. Бир ҳафтадан кейин «результат» билан жавоб бермоқчимиз», – деди Давлетияров Kun.uz мухбири билан суҳбатда.\nЭслатиб ўтамиз, K5 седанининг нархи 249,9 миллион сўмдан 369,9 миллион сўмгача, Seltos кроссовери 229,9 миллион сўмдан 279,9 миллион сўмгача бўлиши хабар қилинган.\nШунингдек, 2021 йил охирига қадар яна 6 та янги модел Ўзбекистонга олиб келиниши айтилган.\nМаълумот учун, KIA Motors – Жанубий Кореянинг йирик автомобил ишлаб чиқарувчи компанияларидан бири. Бугунги кунда у 8 мамлакатда 14 та ишлаб чиқариш ва йиғиш операцияларида йилига 1,4 миллиондан ортиқ автомобил ишлаб чиқаради.\nKIA автомобиллари 172 та мамлакатни қамраб олган 3000 дан ортиқ дистрибютор ва дилерлар тармоғи орқали сотилади ва хизмат кўрсатилади. Корпорация 40 мингдан ортиқ ходимга эга ва йиллик даромади 17 миллиард AҚШ долларидан ошади.\nЎзбекистонда йиғиладиган KIA автомобиллари Россиядагига қараганда қимматроқ бўлиши борасида изоҳ берилди\n20:39 / 06.10.2020\n16:56 / 10.09.2020\nЎзбекистонда KIA’нинг энг янги моделдаги автомобиллари ишлаб чиқарилади\nKIA янги Picanto фотосуратларини намойиш этди\n18:33 / 01.12.2016\nЯнги KIA Нюрбургрингда соатига 244 км тезликда ҳаракатланди


AFP: Нигерия вице-президенти собиқ ҳукуматни 15 млрд долларни талон-тарож қилганликда айблади\n12:35 / 04.05.2016\nНигерия вице-президенти Йеми Осинбажо мамлакатнинг собиқ ҳукуматини 15 миллиард долларлик давлат пул воситаларини қурол-яроғ сотиб олишдаги товламачилик тизимларини амалга оширишда талон-тарож қилганликда айблади. Бу тўғрисида AFP хабар берди.\n"Мамлакат валюта захираларининг ярмидан кўпини ташкил қилувчи улкан миқдордаги пул маблағи давлат мудофааси учун зарур бўлган қурол-яроғ ва ускуналарни сотиб олишдаги товламачилик тизимлари ва коррупция натижасида йўқ қилинган", - деб Осинбажонинг сўзларини келтиради агентлик.\nБундан аввал Нигерия президенти Муҳаммад Бухорий қуролли кучларни коррупцияда айблаб, тергов иши ўтказилишини талаб қилган.\nАфрикадаги энг кўп аҳоли яшовчи мамлакатда иқтисодий ва молиявий жиноятлар бўйича комиссия собиқ 38 аскар ва компанияларга қарши тергов иши олиб борган. Уларнинг қурол сотиб олишдаги фирибгарлик ишида иштироки тахмин қилинмоқда.\nЎтган йилнинг ноябрида Бухорий мамлакатнинг собиқ раҳбари Гудлак Жонатаннинг хавфсизлик масалалари бўйича маслаҳатчиси - Самбо Дасукини ҳибсга олишни буюрганди. У "Боко Ҳарам" террорчи ташкилоти билан курашга ажратилган 2 миллиард долларни ўзлаштиришда гумон қилиниб қўлга олинди.\nАйбловнинг таъкидлашича, Дасуки 12та вертолёт, 4та самолёт ва қурол-яроғларни сотиб олиш учун сохта шартномани имзолаган.\nНигерия армияси вакиллари салоҳиятли бюджет харажатларига қарамай, улар "Боко Ҳарам" террорчи ташкилоти билан курашиш учун етарлича жиҳозланмаганидан шикоят қилишган.\nНигерия президентининг фикрича, экстремистлар билан кураш миллий армия қаторларидаги коррупция туфайли узилиб қолмоқда. Президент товламачилик тизимига алоқадор шахсларга нисбатан пухта тергов олиб боришга буйруқ берди.\n"Агар пул маблағлари ўз мақсадлари йўлида сарфланганда эди, минглаб нигерияликларнинг ҳаёти сақланиб қолган бўларди", дейди у.


02:03 16 Январ 2021\n14:45 10.11.2020 Ҳавола олиш\nЎзбекистон ҳукумати қарори билан божхона йиғимларининг янги ставкалари тасдиқланди. Божхона йиғимлари ставкалари тури 20 тадан 12 тага қисқартирилмоқда (3 турдаги божхона ставкаси бириктирилмоқда, 11 турдагиси бекор қилинмоқда).\nТОШКЕНТ, 10 ноя — Sputnik. Ўзбекистонда ҳукумат қарори билан божхона йиғимларининг янги ставкалари тасдиқланди. Янги ставкалар 2021 йил 1 январидан кучга киради.\nДБҚ матбуот хизмати маълумотига кўра, янги ставкаларни белгилашда Жаҳон савдо ташкилоти талаблари инобатга олинган.\nАйни вақтда амалда бўлган божхона йиғимлари ставкалари Вазирлар Маҳкамасининг 1999 йил 30 апрелдаги “Божхона йиғимлари ставкалари тўғрисида” 204-сон қарори билан белгиланган бўлиб, у ўз ичига 19 та божхона йиғимлари турлари олган эди.\nБожхона йиғимлари ставкаларининг аксарияти фоизда белгиланган бўлиб, Жаҳон савдо ташкилотининг (ЖСТ) Савдо жараёнларини соддалаштириш тўғрисидаги битим талабларига мувофиқ эмас. Жаҳон савдо ташкилотининг Савдо жараёнларини соддалаштириш тўғрисидаги битим талабларига мувофиқлаштириш мақсадида, Вазирлар Маҳкамасининг “Божхона йиғимлари ставкаларини тасдиқлаш тўғрисида”ги қарори қабул қилинди. Божхона йиғимлари ставкалари ЖСТ ва бошқа хорижий давлатларнинг илғор тажрибасини инобатга олган ҳолда белгиланган.\nБундан ташқари ставкаларни белгилашда ЖСТ ва Жаҳон божхона ташкилотининг асосий талабларидан бири, яъни божхона йиғимлари фақатгина божхона органлари томонидан амалга ошириладиган операциялар учун сарфланадиган харажатларни қоплаш асосида белгиланиши лозимлиги инобатга олинган.\n• божхона йиғимлари ставкалари тури 20 тадан 12 тага қисқартирилмоқда (3 турдаги божхона ставкаси бириктирилмоқда, 11 турдагиси бекор қилинмоқда);\n• барча божхона йиғими ставкалари базавий ҳисоблаш миқдорига боғланган ҳолда қатъий белгиланмоқда;\n• экспортни қўллаб-қувватлаш мақсадида товарларни “экспорт” божхона режимида расмийлаштириш учун йиғим миқдори ўртача 35 фоизга пасайтирилмоқда;\n(Масалан, эски тартибда 1 млн доллар миқдоридаги товарнинг экспорт божхона йиғими 10 млн сўмни (бир минг доллар), янги ставкаларда йиғим миқдори 5,6 млн сўмни (560 доллар) ташкил қилган ҳолда экспортёр тадбиркорларга бир йилда 27 миллиард сўм енгиллик яратилиши кутилмоқда.)\n• божхона маъмуриятчилигини такомиллаштириш мақсадида жисмоний шахслар томонидан шахсий эҳтиёжлари учун товарларни божхона тўловларисиз олиб кириш меъёридан ортиқ қисмини божхона расмийлаштирувидан ўтказиш учун белгиланган божхона йиғимлари ставкалари камайтирилмоқда;\n• божхона назорати остида ташилаётган товарларни етказиб бериш муддатига риоя қилмаслик учун маъмурий жавобгарлик ўрнига молиявий чора сифатида базавий ҳисоблаш миқдорининг бир баравари миқдорида божхона йиғими жорий этилмоқда.


Бола тарбияси учун таътилга чиққан аёлларнинг даромад қилиш йўллари - Ayol.uz\nБола тарбияси учун таътилга чиққан аёлла...\nБола тарбияси учун таътилга чиққан аёлларнинг даромад қилиш йўллари\nDilnoza Abduvaliyeva 12.04.2016 08:26 4127 01\nБола тарбияси билан шуғулланиш мақсадида таътилга чиққан аёллар учун охирги йирик маблағ бу бола таътили учун тўланган маблағ бўлиб, ундан кейин фақат маълум ёшгача бола пулини олиб туриш мумкин. Шунинг учун аёллар ўз имкониятларини ишга солиб, молиявий фойда келтириши мумкин бўлган фаолият турини топиши айни муддаодир.\nБундай фаолият даромаддан ташқари маънавий жиҳатдан ҳам фойда келтиради. Боланинг дунёга келиши билан аёллар ўзининг оналик вазифалари билан машғул бўлиб қолади. Бола парвариши ва уй юмушларидан ортмайдиган аёл гўё ўз қобиғига ўралиб қолгандек бўлади.\nҚуйида ёш оналар учун бола таътили давомида қўшимча даромад қилиш имкониятини берувчи бир нечта фаолият турлари келтирилган:\nЧет тилларни яхши билган тақдирда репетиторлик хизматини кўрсатиш мумкин.\nБу талаб жуда катта бўлган хизмат кўрсатиш тури ҳисобланади. Албатта бу фаолият тури билан шуғулланиш учун машғулотлар вақтида болага қараб тура оладиган кишининг ёрдамидан фойдаланиш мақсадга мувофиқ.\nЧет тилларни яхши билиш уйда таржимонлик фаолияти билан шуғулланиш имкониятини беради.\nБу яхшигина ҳақ тўланадиган фаолият турига талабалар билан бирга бошқа турли касб эгалари: нотариуслар, публицистлар ҳам мурожаат қилиши мумкин.\nҚўл меҳнати ҳам яхши даромад манбаига айланиши мумкин.\nКўпинча ёш оналар туғуруқ олдидан тўқишни ўрганади ёки ўз тажрибаларини янада оширади. Шапка ва шарфлар, пайпоқлар, агар маҳоратингиз юқори бўлса янада каттароқ буюмларни тўқиш хизматини таклиф этишингиз мумкин. Тўқилган кийимларни дўкондан осонгина харид қилиш мумкин бўлса-да, муаллифлик буюмларининг доим қадри баланд бўлади.\nТикувчилик кўникмаларини мукаммаллаштириб, ушбу йўналишдаги хизматларни таклиф қилиш мумкин.\nБу йўналишни оддий нарсалардан бошлаш мумкин. Масалан, болалар тагликлари ёки каравотлар учун жилд кабилар.\nКопирайтерлик кўникмалари турли интернет ресурслари учун мақолалар тайёрлаш имконини беради. Асосийси мавзу муаллиф учун қизиқарли бўлиши керак.\nБаъзи компаниялар уйда телефон операторлигини бажара олувчи ходимни қидиради. Фирибгарларга дуч келиб қолмаслик учун машҳур компанияларга мурожаат қилган маъқул.\nТилни мукаммал билиш бирор нашр ёки интернет сайти учун муҳаррирлик қилишга имкон беради.\nБисер тўқиш, оригами ёки юмшоқ ўйинчоқлар яратиш каби машғулотлар эса таътил давридаги фаолият туридан кичикроқ шахсий бизнесга ҳам айланиши мумкин.\nАгар аввалги ишнинг талабларига мос келса, касбий вазифаларни уйда бажариш ҳам мумкин.\nБу таътил давомида ўз малакангизни йўқотмаслик ва аввалгидек ойлик олиб туриш имкониятини беради. Бироқ бунга барча иш берувчилар ҳам кўнавермайди. Бу сизнинг раҳбарият учун қанчалик қадрли ходим эканлигингиз ва албатта фаолият турига боғлиқ.\nВеб-дизайнерлик кўникмалари билан эса сайтларнинг макети, реклама модули ёки полиграфия маҳсулотлари учун ишланмаларни мустақил бажара олмайдиган мижозларни топиш мумкин.\nМақолани тайёрлашда "Parenting.ru" сайти маълумотларидан фойдаланилди.


20 йил уйсиз: самарқандлик аёл ҳокимиятнинг ҳаракатсизлиги ҳақида гапирди • NeMolchi.uz\nBosh sahifa Jabrlanganlarga maslahat 20 йил уйсиз: самарқандлик аёл ҳокимиятнинг ҳаракатсизлиги ҳақида гапирди\n20 йил уйсиз: самарқандлик аёл ҳокимиятнинг ҳаракатсизлиги ҳақида гапирди\nФируза (исми ўзгартирилди) ярим умрини яшаб ўтди. Ва унинг 20 йилини опачаси билан бирга адолат учун курашиш йўлида ўтказяпти. Бунда эса унга бирма-бир очилган ишларни ёпиб органларимиз “ёрдам бермоқда”.\nФируза кичиклигида қўшниси улар оиласи билан ўтирган уйни сотиб олмоқчи бўлган. Қўшни уларнинг тинчини бузганди, мақсад – нима қилиб бўлса ҳам уйларига эга чиқиш. Лекин мақсадига етмади, ёши келиб, оламдан кўз юмди. Унинг “ишини” ўғли давом эттирди. Ҳар сафар Фирузанинг онасини уй сотишини сўраб, безор қиларди.\nОхири шу муаммодан қутулиш ниятида Фирузанинг оиласи ҳовлини сотишга кўнди-ю, фақат қўшнилари эмас бошқа одамларга сотишни ният қилди. Фирузанинг ўзи ўша пайтда банкда ишлар, лекин уйни ҳеч сота олишмади. Унинг айтишича, мижоз чиқарди-ю, бир неча кун ўтгач, фикридан қайтарди. Албатта бу ишда қўшнилари (А.Х.)нинг қўли бор эди.\nДоимий босимдан чарчаган оналари инсульт бўлиб, узоқ яшамайди. Бу 1997 йилнинг 3 август куни эди. Шу пайтдан бошлаб Фируза ва опасининг хаёти жаҳаннамга айланди.\nУ бизга таҳдид қилиб, кейин калтаклади\nВасиятномага кўра, уй онадан уч қизга ўтиши керак эди: Фируза, унинг синглиси ва бошқа мамлакатда яшовчи опалари.\n“Онамнинг вафотидан кейинги куннинг ўзидаёқ, 4 август куни қўшниси ерни сотишни талаб қила бошлади. Аввалига у ўзи учун эмас, балки бошқа одам учун эканлигини айтди”, – дейди аёл.\nФируза қўшнисига онасининг “қирқи” чиқмагунча ва бир йилгача ҳам уйни сотмаслигини айтди. А.Х. уларга ёки уйни сотинг, йўқса тезроқ турмушга чиқиб, бу ерлардан кетинг, дерди.\nА.Х. сўзлардан ҳаракатга ўтди: у қизлар уйдан чиқиб кетишлари учун барча имкониятларини ишга солди. Оналари вафот этганидан 40 кун ўтмасидан ҳар хил нотаниш эркаклар уйга бостириб кирадиган бўлди. Улар қизларга таҳдид қилишар ва ҳатто бир марта калтаклашди ҳам. Ўша пайтда қизлар қўшни уларни калтаклаш учун одам ёллаганини хаёлларига ҳам келтиришмаган. Улар буни кейинроқ англашди.\nФируза милицияга уларга босқинчилик қилингани ҳақида ариза ёзди.\nИчки ишлар органлари ходимлари ўз навбатида “ҳеч қандай гувоҳ ва исбот бўлмаса, қўлимиздан нима ҳам келарди” дейишди.\nҲаёти учун хавфсираган Фируза ва синглиси уйдан чиқиб кетишди. Уларга яхши танишлар – ҳокимиятда ишлаган ғамхўр аёл ва унинг эри бошпана беришди. Икки йил давомида ёш қизлар ўша одамларнинг қарамоғида бўлишди. Шу билан бирга, опа-сингиллар уй учун ҳужжатларни расмийлаштиришди. Ҳақиқатан ҳам ҳужжатлар бор. Улар ҳақиқий уй эгаларига расмийлаштирилган, аммо…\nМени эркак номини булғаганимда айблашди\nУйда анчадан бери ҳеч ким яшамаганидан фойдаланган қўшниси (опа-сингиллар ўз уйларига қайтишдан қўрқиб, танишлариникида яшаб юришган). Уй-жойни эгасиз деб тақдим этган ва катта эҳтимол билан керакли одамларга пул ҳам берган. Ҳужжатларни ҳам тўғирлаб қўйди – уйни учинчи хотини номига шундай расмийлаштирдики, гўёки мулкни Фирузанинг онаси унга ҳадя шартномаси билан ўтказган. Буни қандай уддалагани сирлигича қолди.\n2002 йилда Фирузанинг қўшнилари уйларининг дарвозаси очиқ эканини айтишди. Уйига келиб, не кўз билан қарасинки, у ерда усталар ишлаётган эди.\n«Кимсизлар, бу ерга киришга ким рухсат берди, деб сўрадим. Уларни ҳокимият юборган деб ўйладим. Лекин усталар А.Х. бу уйни сотиб олганини айтиб, жанжал қилишди. Бизни калтаклашди. Биз судга бердик. Лекин экспертиза биз олган жароҳатларни енгил тан жароҳатлари деб баҳолади. На жарима, на жазо олишмади. Мен айбдор ҳам бўлиб чиқдим – мен аёл киши бўла туриб, эркакнинг номини булғаган эканман».\nИккита уй ёнма-ён жойлашган. Асосий кириш жойи бўлган қўшнининг уйи Орзу Махмудов кўчасига қарайди, унинг орқа қисмида жойлашган Фирузанинг уйи Усмон Юсупов кўчасига қарайди. Қўшниси Фирузанинг уйини ер участкаси билан ўз уйига қўшиб олди ва у ерда меҳмонхона қурди. Маълум бўлишича, у ўз Фирузанинг уйини ўз ҳудудига қўшимча (орқа) участка сифатида қўшиб қўйган. Шундай қилиб, Фирузанинг уйи ва участкаси энди Махмудов кўчасига тегишли. Усмон Юсупов кўчасидаги 3-уй эса энди йўқ.\nСуд қарорида қўшни квартира билан таъминлаши ва моддий зарарни тўлаши кераклиги ёзилган.\n«Қўшни бу ер эвазига битта хонали иккита квартира олиб бериши керак эди. Ҳужжат (ҳокимнинг қарори) мавжуд. Аммо квартиралар қоғозда қолди, – дейди аёл.\nПрописка бўйича аёллар ҳалигача эски уйларида рўйхатда турибди.\nФируза порталгача ҳам ёзди – натижа йўқ. Қўшнисининг қўли узун эканми, ҳамманинг овози ўчириб келяпти.\n«Прокуратурага борганимизда, бизга бу масалани давом эттиришнинг ҳожати йўқлигини айтишади – муддатлар ўтган, фойдаси йўқ эмиш. Қўшнимиз бизга уч хонали квартира берганини айтмоқда, улар унга ишонишади. Энг қизиғи шундаки, ҳеч ким бизни ҳақиқатан ҳам 3 хонали квартира билан таъминлаганлиги тўғрисида исбот талаб қилмайди».\nҲокимият ва прокуратурада аёлни даъвоси йўқ деб ёзишини айтишади. У эса… нима дейишса шуни ёзади, шу билан уй-жойли бўлишига ишонади-да содда ўзбек аёли…\nФируза синглиси билан неча марта вақтинча турар жойини ўзгартиришди. Бояги қўшнининг дастидан квартираларда ижарада ҳам туришолмайди, у ҳамма жойдан опа-сингилни хайдатворади.\nҲозир Фируза ва синглиси “Раҳмдиллик” шелтерида қўним топди. Аёллар оила ҳам қуришмади, бутун умрларини адолат учун курашиб ўтказишмоқда.\n– Уруш кетаётган “қайноқ нуқталардан” қайтганларга ҳам ҳукуматимиз уй-жой беряпти, бизга эса ўз уйимизни ҳам кўп кўришди, – Фируза кўзидаги аламли ёшларини яшира олмайди.\nАдвокатлар барча муддатлар ўтганини рўкач қилиб, ишни олишмаяпти.\nБибисора Орипова ва “Раҳмдиллик” ННТ ишини қўллаб-қувватламоқчи бўлсангиз, PayMe ёки ҳавола орқали пул маблағлари ўтказишингиз мумкин. (http://fundforvictimsofgenderbasedviolenceinuzbekistan.uz/).\nСамарқандга ташрифни ташкиллаштиргани учун ACTED Uzbekistan лойиҳасига ўз миннатдорчилигимизни билдирамиз (https://www.facebook.com/ACTEDUzbekistan/).\nOldingi xabar Keyingi xabar\nSizning hikoyangiz *\n* Muhim: Biz ustuvorlik bo'yicha kuniga bir yoki ikkita hikoyani nashr etamiz. Biz ushbu hikoyalarni shoshilinch ravishda muallifga maslahat kerak bo'lgan joyda joylashtiramiz.\n* Rad etish: Sahifa asoschilari va ma'murlarining fikri nashr qilingan materiallar yoki sharhlar bilan bir xil bo'lmasligi mumkin. Barcha hikoyalar va sharhlar faqat ularning mualliflarining pozitsiyasini aks ettiradi.


20 кун ўтмасдан носозлиги билинди\n14 Мая 2019 1667\nСамарқанд вилояти истеъмолчилар ҳуқуқларини ҳимоя қилиш жамиятига Самарқанд шаҳрида яшовчи фуқаро Ш. Ибрагимова мурожаат қилди.\nУ ўз мурожаатида Самарқанд шаҳридаги “Атлас” маиший техникалар дўконидан 12 млн 800 минг сўмга замонавий “СМАРТ” телевизор харид қилганлигини ва 20 кун ўтар-ўтмас телевизорнинг носозлиги маълум бўлганини баён қилган.\nСервис хизмати ускуна заводдан яроқсиз ҳолда чиққан, деб хулоса бергач, ҳаридор дўконга мурожаат қилишга мажбур бўлган. Дўкон маъмурияти айнан шундай русумли телевизор ўрнига бошқа русумдагисини таклиф қилди, орадаги фарқни эса тўлаб беришни рад этди.\nВазият атрофлича ўрганилиб, истеъмолчи талаби қондирилди. Яъни истеъмолчига 10 млн. 377 минг сўмлик телевизор берилди ва 1 млн. 907 минг сўм фарқ тўлиқ қайтарилди.


Ўзбекистонда томорқачиликни ривожлантириш миллий маркази ташкил этилди – Kommers.uz\nИқтисодиёт\t12:40 | 13.1.22\nЎзбекистонда томорқачиликни ривожлантириш миллий маркази ташкил этилди\nМарказни жойлаштириш учун Янгийўл тумани 1-сон касб-ҳунар мактаби биносининг бир қисми текин фойдаланиш ҳуқуқи билан ажратилди.\nФото: Навоий шаҳар ҳокимлиги ахборот хизмати\nФермер, деҳқон хўжаликлари ва томорқа ер эгаларини қўллаб-қувватлаш жамғармаси таъсисчилигида «Томорқачиликни ривожлантириш миллий маркази» МЧЖ ташкил этилди. Вазирлар Маҳкамаси «Тошкент вилоятида томорқачиликни ривожлантиришга доир қўшимча чора-тадбирлар тўғрисида»ги қарорни қабул қилди.\nилмий ва инновацион фаолиятни самарали ташкил этиш орқали аҳолига томорқа ер участкаларидан йилига камида 3 марта ҳосил олишга эришишга кўмаклашиш;\nтоморқачилик йўналиши бўйича малака ошириш ва қайта тайёрлаш курсларини ташкил этиш;\nилғор ютуқлардан фойдаланган ҳолда кўчатчилик, уруғчилик ва наслчиликни ривожлантириш, томчилатиб суғоришни кенг жорий қилиш, муқобил энергиядан фойдаланиш, томорқа ер участкаларида балиқ боқиш учун ҳовузлар ташкил этиш соҳасида илмий тадқиқотларни амалга ошириш ва бошқалар.\nТоморқачилик кластери фаолиятини йўлга қўйиш мақсадида касб-ҳунар мактабининг қишлоқ хўжалигига мўлжалланмаган 1,24 гектар ер участкаси ажратиб берилиши назарда тутилмоқда.\nКасб-ҳунар мактабининг мавжуд ўқув йўналишлари доирасида бюджетдан молиялаштириш тизими сақлаб қолинган ҳолда, томорқачилик йўналишини ривожлантириш бўйича малака ошириш курслари ташкил этилади. Мактабда таълим жараёни ва ўқувчиларнинг амалиёти Марказ билан ҳамкорликда ташкил этилади.\nҲужжат қонун ҳужжатлари маълумотлари миллий базасида эълон қилинган ва 30 декабрдан кучга кирди.


Нима сабабдан Ўзбекистонда олма етиштириш фермерларга жиддий зарар келтириши мумкин? • EastFruit\nБош саҳифа › Мева-сабзавот бизнеси › Муаллифлик блоглари › Нима сабабдан Ўзбекистонда олма етиштириш фермерларга жиддий зарар келтириши мумкин?\nНима сабабдан Ўзбекистонда олма етиштириш фермерларга жиддий зарар келтириши мумкин?\nМуаллиф: Andriy Yarmak 15 Июн 18 16 Май 21 04\nМен 2012 йилдан буён Ўзбекистон мева-сабзавот тижоратида фаолият юритиб келаман ва ўша пайтда ҳам Жаҳон Банки учун бозордаги вазиятни ўрганган илк тадқиқотларимдаёқ маҳаллий деҳқонлар ёзги олма навларидан ташқари, олма етиштиришга кўп берилмаслик лозимлиги ҳақида огоҳлантирганман. Ушбу блогда мен ўша даврдагига нисбатан долзарброқ бўлган сабабларни тушунтиришга ҳаракат қиламан.\nAввало, ҳозирданоқ, Ўзбекистондаги дастлабки кузги олмаларни йиғиб олиш бошланишидан 2 ой аввал шуни айтмоқчиманки, янги мавсумда олманинг нархи сезиларли даражада пасайишини башорат қилиш мумкин. Деҳқонлар маҳаллий бозорни деярли тўлдириб ташлашди, хўш, бу олмалар яна кимгадир керакми? Қандай қилиб Ўзбекистондан бошқа мамлакатга олма сотиш мумкин?\nКелинг, гапни Ўзбекистон денгиз ёки океандан икки баравар узоқ масофада жойлашган жаҳондаги иккита мамлакатдан бири эканлигидан бошлаймиз. Яъни, Ўзбекистондан логистика арзонга тушмайди.\nОлма жаҳондаги энг арзон мевалардан бири ҳисобланади. Шу боис, жаҳон олма бозоридаги ҳар қандай мамлакатнинг рақобатбардошлиги кўп жиҳатдан уни арзон ташиш имкониятларига боғлиқ, чунки транспорт харажатлари маҳсулот нархида катта роль ўйнайди.\nОддий бир мисолни кўриб чиқамиз. Одатга кўра, Ўзбекистонда мева-сабзавотларнинг барча маркетинги Россияга қаратилган. Сўнгги йилларда Россияда олма учун стандарт нарх (агар биз 2017/18 йилги мавсумни ҳисобга олмасак, чунки, бу мавсумда Европада ҳосилнинг учдан бир қисми йўқотилгани сабабли табиий равишда нархлар юқори бўлган) февралда 20-25 рубл / кг ни ташкил этади. Бу омборлардаги сараланмаган олма нархига тенг бўлиб, килограммига 0,30-0,40 долларни ташкил қилади.\nОлмани Фарғонадан Екатеринбургга етказиш ҳар бир килограмм ҳисобига $0,25-0,30, Москвага эса тахминан 0,35-0,40 долларга тушади. Бошқача айтганда, транспорт харажатлари ўзи Россия омборларидаги сараланмаган олманинг нархига тенг.\nЎйлайманки, ҳаммаси кундек равшанлиги учун бунга нуқта қўйиш мумкин, аммо Ўзбекистонда экспорт учун олма етиштириш – яхши ғоя ва даромадли сармоя бўла олмаслигини кўрсатадиган бир неча аниқ сабаблар бор.\nAввало, Ўзбекистоннинг иқлим шароитига тўхталиб ўтамиз. Мамлакатнинг аксарият ҳудудларида ёз жуда иссиқ ва қуруқ келади. Шу билан бирга, ёз ойларида тунги ва кундузги ҳарорат ўртасидаги фарқлар аҳамиятсиз бўлиши мумкин, фақат тоғли ва тоғолди ҳудудлари бундан мустасно. Бундай ҳудудларда, ҳатто Сурхондарёда ҳам М9 пайвандтагли йирик олма боғларини кўрдим, албатта, улар тўр билан қопланмаган эди. У ерда, асосан, қизил олма экилган эди. Бундай шароитда сифатли олма етиштириш, албатта, имконсиз. У ранг олмайди ва баъзи қисман куйган бўлади, демак уни кейинчалик сақлаш қийин масалага айланади. Бундан ташқари, ҳатто заиф ўсувчи пайвандтаглар ҳам гуркираб ўсади, аммо астойдил суғоришларга қарамай, мўътадил иқлимли минтақаларга қараганда ҳосилдорлик анча паст.\nУмуман олганда, Ўзбекистон олмазорларида кўплаб технологик хатолар мавжуд. Aммо бундай технологияларга нисбатан яқинда илк бор дуч келган мамлакат учун бу одатий ҳолдир. Яхшиямки, бирмунча тажриба тўпланган ва 2012-2014 йилларга таққослаганда, янги ниҳоллар сифатида сезиларли ютуқлар мавжуд. Бироқ, кўплаб боғларда ҳамон маҳаллий ишлаб чиқарилган тиркамалардан фойдаланилади, дарахтлар режалаштирилган ҳосилга етганда, баъзан енгил шамол эпкинига ҳам дош беролмайди. Шунингдек, мамлакатда катта ҳажмдаги препаратларни рўйхатдан ўтказиш ва генериклардан фойдаланишдаги қийинчиликлар боис, боғларни зараркунанда ва касалликлардан ҳимоялаш кўнгилдагидек эмас, фермерларнинг хавфсиз муддатлар, дозалар ва улардан фойдаланиш усуллари бўйича билимлари пастлиги ҳақида гапирмаса ҳам бўлади.\nЯна бир муҳим жиҳат бор: кўплаб фермерлар ҳатто қуёшдан куйиш ва дўлдан ҳимоялашда тўрлардан фойдаланиш интенсив олма боғи учун унчалик катта бўлмаган сармоя эканлигини ҳатто англашмайди. Aйтганча, Ўзбекистондаги ушбу сармоялар ҳам Молдова, Украина ёки Европа Иттифоқи мамлакатларига қараганда, ўртача 20-40 фоиз қиммат туради, чунки технологиянинг барча элементлари, жумладан, кўчатлар ҳам четдан олиб келинади.\nИнтенсив олма боғига энг муҳим яна бир сармоя сабзавот ва меваларни сақлашга йўналтирилади. Чунки мевани сақлаш бизнеснинг узвий қисмидир ва усиз ҳар қандай интенсив боғ бизнес маъносига эга эмас.\nБир тонна олма сақлаш қанча туради? Газ билан бошқариладиган энг замонавий бўлмаган ва қиммат сақлаш тизими бир тонна сақлаш ҳисобига минг доллардан кам эмас. Ўзбекистон шароитида, бу бироз қимматроқ бўлиши мумкин. Шундай бўлса-да, мазкур рақамда қоламиз. Замонавий интенсив олма боғи гектаридан 70-80 ёки яхшироқ боғ 100 тонна маҳсулот бериши керак. Айтайлик, Ўзбекистонда 60 тонна яхши кўрсаткич, шу сабаб, фақат 60 тоннани сақлаш лозим бўлади, дейлик. Бу шундан далолатки, музлатгичлар учун олма боғининг ҳар гектарига тахминан 60 минг доллар харажат қўшилади.\nБоғдорчилик ускуналари ва суғоришнинг минимал жамланмаси билан тўр ёпилган боғ (бу Ўзбекистон шароитида шарт ҳисобланади) гектарига 35-45 минг долларга тушишини ҳисобга олсак, гектарига камида 100 минг доллар сармоя киритиш лозим бўлади.\nБу ҳали ҳаммаси эмас! Олма етиштириш – харажат, етиштирилган маҳсулотни сотиш орқали бу харажатларни қоплаш керак. Саралаш ва қадоқлаш учун ускуналар керак, уларнинг нархи эса боғ ҳажмига қараб 0,5-1,5 миллион AҚШ долларини ташкил этади. Фақат шундагина биз ҳеч бўлмаганда ички бозорда муваффақиятли савдо қилишимиз мумкин бўлган якуний маҳсулотни ишлаб чиқара оламиз.\nМаҳсулотни сотиш – маркетингга сармоя киритиш: одамларга, кўргазмаларда иштирок этиш ва ҳоказоларни англатади. Мазкур харажатларни ҳам эътиборсиз қолдириб бўлмайди, лекин яна ўша 100 минг доллар рақамига қайтинг. Aйтайлик, қўлимиздаги сармоянинг бори шу. Боғимиз 15 йил яшайди, у энг юқори ҳосилдорликка етганда, гектарига 60 тонна ҳосил берадиган бўлса, 15 йил ичида ҳар гектардан 680-700 тонна олма беради.\nОддий математика – биз харажатларни қоплаш мақсадида ҳар бир килограмм олма учун 15 цент соф фойда олишимиз керак. Aгар пул қийматини ҳисобга олсак ва рентабеллик йилига 20% даражасида бўлса, биз килограмм учун 20 цент даромад олишга эътибор қаратишимиз зарур.\nРоссияга экспорт қилиш бизга даромад келтирмайди, чунки, транспорт қимматлигини аллақачон тушуниб етганмиз. Эҳтимол, Ўзбекистон олмаларни яна қаергадир сотиши мумкиндир? Навбатдаги янгилик шундаки, ён-атрофда олма импорт қилувчи мамлакатлар йўқ, аммо йирик экспортчилар мавжуд. Булар, аввало, Эрон ва Хитойдир. Олмани узоқроққа олиб бориш янада қимматга тушади. Йирик бўлмаган ҳажмда Қозоғистон, Қирғизистон ва Тожикистонга сотиш мумкин, аммо бу мамлакатлар ҳам маҳаллий олма етиштиришга фаол эътибор қаратмоқда.\nТахминий ҳисоб-китобларимга кўра, Ўзбекистон 2020 йилда 1 миллион тоннагача олма йиғиб-териб олади. 35 миллион аҳолиси бор мамлакат учун бу жуда кўп. Ўзбекистон аҳолисининг бундай ҳажмдаги маҳсулотни истеъмол қилиши эҳтимолдан йироқ, чунки ушбу кўрсаткич мамлакатни жон бошига 28 кг билан олма истеъмол қилиш бўйича етакчилар қаторига киритади. Таққослаш учун: AҚШда аҳоли жон бошига тахминан 8 кг, Украина ва Полшада – 14 кг олма истеъмоли тўғри келади. Бу шуни англатадики, бир неча йилдан сўнг, бозордаги олманинг ортиқча миқдори 200-300 минг тоннадан ошади, демак, уни бирор жойга сотиш лозим бўлади. Ўзбек боғбонларига олма сотишнинг уч йўли бор:\nОхиргисидан гапни бошлайман, чунки, олманинг сезиларли қисми шу тарзда сотилади, сифат параметрлари жиҳатидан катта талаб мавжудлигини ҳисобга олган ҳолда талабга жавоб бермайдиган олмаларни сотиш деярли иложсиз. Олманинг кислоталилик даражаси пастлиги ва Brix индикатори нисбатан юқори эмаслиги ҳамда талабгир бозорлардан узоқлигини инобатга олган ҳолда Ўзбекистонда қайта ишлаш учун сотиб олинган олманинг ўртача нархи кг учун 15-17 цент атрофида бўлади.\nУшбу нарх олма йиғиб-териб олиш ва етиштириш харажатларининг бир қисмини қоплашга имкон беради, аммо биз бу ерда фойда ҳақида гапирмаяпмиз. Бу, олма етиштириш харажатларини қоплашга имкон бермайди, дегани.\nИчки бозор фақат юқори сифатли олмаларни истеъмол қилади, демак, деҳқонлар саралаш ва қадоқлаш учун ҳам маблағ сарфлашлари керак. Бу қўшимча харажат ва қўшимча пул тикиш демакдир. Бундай олмаларга Ўзбекистондаги супермаркетлар тармоғи қанча тўлайди?\nЕтиштирувчилар учун деярли муқобил танловнинг йўқлиги ва бозор олма таклифлари билан тўйинганлигини ҳисобга олсак, тармоқлар, эҳтимол, ҳар кг олма учун 0,20-0,30 доллардан кўп тўламайди, сифатли олманинг чакана нархи эса 0.40-0.50 доллар атрофида бўлади.\nРоссия Федерациясида қадоқланган юқори сифатли олма учун улгуржи сотиб олиш нархи, агар тўғридан-тўғри супермаркетлар тармоғига етказиб берилса, кг учун 0,45-0,50 доллар атрофида бўлиши мумкинлигини ҳисобга олсак, транспорт харажатлари ўртача 0,30 долларни ташкил этса, экспорт барибир фойдасиз бўлади. Aммо бу олмани экспорт қилиб бўлмайди, дегани эмас. Тўғри, аввало ташқи иқтисодий фаолиятни соддалаштириш, давлат монополиясидан воз кечиш ва етказиб берилаётган товарлар учун 100% олдиндан тўлов талабини ҳам бекор қилиш ёки соддалаштириш лозим. Чунки, амалдаги қоидаларга кўра, Ўзбекистон олмаси Россия супермаркетларига фақат воситачи орқали етиб бориши мумкин, демак, ҳар кг олманинг нархи яна 0,1-0,15 долларга пасаяди.\nУшбу ҳисоб-китобларнинг бари шуни кўрсатадики, олма ишлаб чиқариш яқин орада ўзбек боғбонлари учун фойдасиз бизнесга айланиши мумкин. Яхши муқобил вариант – бу музлаткичларда сақланмайдиган экспортбоп ва сифатли эртаги олма етиштиришдир. Янаям яхшироғи, ўзбекистонлик боғбонлар гилос, ўрик, шафтоли, нектарин, анор, киви, ёнғоқ каби сезиларли афзалликка эга маҳсулотларни етиштиришга кўпроқ эътибор беришлари керак. Aммо, бу ерда ҳам навларни танлаш, етиштириш, сақлаш, қайта ишлаш технологиялари ва айниқса, маҳсулот маркетинги масалалари муҳим роль ўйнайди.\nEconomist of Investment Department of the Food and Agriculture Organization of the United Nations (FAO), manager of the project on Improving high value trade opportunities in Georgia, Moldova, Tajikistan, Ukraine and Uzbekistan.\n11 Июн 21 056\n«Кўринмас мева» ёхуд Россия гилосни қаердан ва қанча ҳажмда импорт қилмоқда?\nEastFruit 22 Апр 20 17 Май 21\n22 Апр 20 17 Май 21 03\nТожикистон ва Россия мева-сабзавот маҳсулотларини етказиб беришнинг соддалаштирилган божхона режимини синовдан ўтказмоқда\nEastFruit 23 Май 21 23 Май 21\n23 Май 21 23 Май 21 012\nТермизда тарвуз экспорти бошланди\nEastFruit 31 Май 21 1 Июн 21\n31 Май 21 1 Июн 21 04\nРоссияда хўраки лавлагига талаб ва унинг нархлари кескин кўтарилиб кетди\n9 Июн 21 02


Юлдузли тунлар-58 – mulkdor.com\nFebruary 27 2019, 06:02 АдабиётКитобларКутубхона\nШиа-сунний низолари бундай қонли тўқнашувларни тобора кўп келтириб чиқараётгани қизилбош бекларни ҳам ташвишга солиб қўйди. Бобур ўзининг Шоҳ Исмоил билан тузган иттифоқига содиқ эканини уларга қайта-қайта уқтириб, нуфузли бекларга қимматбаҳо саруполар, отлар, олтин-кумуш пуллар инъом бериб, ниҳоят, қиш чилласи чиққанда ўттиз минг қўшинни Мовароуннаҳрдан Эронга жўнатиб юборди.\nШундан сўнг Самарқанд анча тинчиб қолди. Тошкент, Хўжанд, Ўратепа ҳам шайбонийлар ҳукмидан чиқиб, Бобур томонига ўтганлиги ҳақида хушхабарлар келди. Қизилбошларни уч ой давомида боқиш ва қимматбаҳо совғалар билан кузатиш пайтида анча бўшаб қолган хазина ўша шаҳарлардан келган пешкашлар билан яна анча тўлди.\nСамарқанд боғлари оқ-пушти бодом гуллари билан безана бошлаган илк баҳор кунларида Бобур бир тўп яқинлари билан отланиб, Улуғбек расадхонаси томонга сайрга чиқди.\nЎнтача қўрчи навкарларни тўриқ қашқа от минган Тоҳир бошқариб бормоқда эди. Оқ отлиқ Бобурнинг икки ёнида Қосимбек билан марғилонлик Хўжа Калонбек. Улардан орқароқда ўтган ҳафта Ҳиротдан келган мавлоно Фазлиддин ювош қора отга миниб ўйчан келмоқда. Ички беклар орасида мунши ҳам, мактаб-мадраса ишлари билан шуғулланувчи бир мударрис ҳам бор. Отлиқлар Обираҳмат ариғига етмай Боғи Майдон томонга бурилдилар. Улуғбек замонида жуда обод ва машҳур бўлган, бундан ўн беш йил олдин ҳам файзлик турган Боғи Майдон шайбонийлар даврида қаровсиз қолиб, ички ариқлари бекилиб кетган, сувсизликдан кўпгина дарахтлар қуриб қолган эди. Икки қаватлик нақшин кўшк — Чиннихонанинг шифтидан томчилар ўтиб ажойиб расмларнинг анчаси ўнгиб кетган эди.\nБобур бунинг ҳаммасини кўриб чиққач, мавлоно Фазлиддинга юзланди:\n— Мавлоно, биз сизни Ҳиротдан чорлаб келтирганда янги қасрлар, чорбоғлар қурдириш умидида эдик. Аммо оламга машҳур қадимий обидаларимизнинг бу аҳволини кўриб, ўзингиз ҳам таассуф этсангиз керак!\n— Ҳазратим, Улуғбек мирзонинг оламда ягона расадхонаси ҳам мана шу Чиннихона каби ташландиқ аҳволдадир, — деди мавлоно Фазлиддин. — Кеча кўриб кўнглим вайрон бўлди. Олтмиш йилдан бери қаровсиз. Нодир асбоб-олотлари таланган. Деворларидан кошинлари, мармар тошлари кўчириб кетилган. Шу аҳволда ташлаб қўйилса уч ошиёнлик расадхона кўп вақт ўтмай харобага айланур.\n— Демак, шошилинч чоралар кўрмоғимиз даркор, жаноб Қосимбек. Бизнинг хос меъморимиз мавлоно Фазлиддин қандай маблағу кўмак талаб қилсалар берайлик, Улуғбек мирзодан ёдгор қолган Чиннихонаю расадхоналар дарҳол таъмир этилиб, аслидек тиклансин.\nҚосимбек енгил бир таъзим билан:\n— Ҳазратим, амрингизни жоним билан адо этгаймен! — деди. — Чиннихонани таъмирлаш унча мушкул эмас. Боғнинг кўмилиб кетган ариқларини ҳам очгаймиз, гуллар ўстирурмиз.\n— Наврўз байрамигача улгургаймисиз? — сўради Бобур. — Бу йилги Наврўз базмини мана шу Чиннихонада ўтказайликми, а, жаноб Калонбек?\nИчкилик базмларини яхши кўрадиган Хўжа Калонбек мамнун жилмайди:\n— Доно фикр айтдингиз, ҳазратим! — деди. — Самарқандда боғбонлару наққошлар етарлик.\nҲамма ҳунарпешаларга мавлоно Фазлиддин саркор бўлурлар. Наврўзгача бу боғ обод қилинмоғи керак.\nМавлоно Фазлиддин қўлини кўксига қўйиб, Бобурга юзланди:\n— Чиннихонани тиклаш мумкин, ҳазратим, аммо расадхонани не қилурмиз?\n— Уни ҳам тикламоқ зарур, жаноб Қосимбек, — деди Бобур.\nҚосимбек расадхонани тиклашдан қўрқарди. Чунки шайхлар сўнгги ўн йилликлар давомида расадхонани динсизлар макони деб лаънатлаб, авом халқни шунга ишонтириб қўйган эди. Агар Бобур расадхонани қайта тиклаб, яна ишга солиб юборса, Улуғбекнинг бошини еган қора кучлар унинг жонига ҳам қасд қилиши мумкин эди. Қосимбек шуни ўйлаб:\n— Ҳазратим, ётган илоннинг думини босмайлик, — деди. — Расадхонани таъмирлаганимиз билан унда иш олиб борадиган етук олимларни қайдан топгаймиз? Олтмиш йилдан бери кекса авлод олимлар ўлиб, ёшлари бошқа юртларга кетиб қолмишдир.\n— Кетганларини чорлаб келтириш мумкин, жаноб Қосимбек, — деди Бобур ва муншига юзланди: — Бизнинг номимиздан қадағалар битинг.\nМунши дарҳол қўйнидан дафтар-қалам олиб, тикка турган кўйича ёза бошлади.\n— Улуғбек яратган фалакиёт амалий илмидан хабардор олимлар Ҳиротдами, Румдами, Табриздами, қаердаки бўлсалар, бизнинг номимиздан уларни Самарқандга таклиф этинг. Расадхонани қайта очмоқчи эканлигимизни, кимда-ким Мирзо Улуғбекнинг буюк ишини давом эттирмоқчи бўлса барча имкониятларни яратиб беражагимизни маълум қилинг. Агар келсалар йўл харажатларини биз зиммамизга олурмиз. Бу қадағаларни элчиларимиз орқали Ҳиротга ҳам, Румга ҳам тезда жўнатмоқ сизга топширилди, жаноб мунши!\nМунши Бобур айтганларини дафтарига ёзиб бўлиб:\n— Амрингизни бажаришга дарҳол киришурмен! — дея таъзим қилди-да, Чиннихонадан пастга\n7. ҚУДАЛАРНИ КУТИБ ОЛИШ Кечаги кирган савдогарлардан қудаларнинг бу кун аниқ кириш хабарларини билган эдилар. Нарироқдан кузатиб кириш учун Ҳасанали йўл устига кеткан, ...\nАдабиётJanuary 16 2019, 03:01


Украина прокуратураси Поклонская ва Аксёнов устидан суриштирув бошлади\n01:42 / 06.04.2017\nМуассаса судга берган тегишли сўровномада Қримнинг ўн нафар амалдорлари исми келтирилган.\nУкраина бош прокуратураси (УБП) Киевнинг Печёрск судидан давлатга хиёнат қилишда гумон қилинаётган Қримдаги амалдорлар устидан сиртдан суриштирув ишлари олиб бориш учун рухсат сўраган.\nУБП матбуот хизмати томонидан эълон қилинган рўйхатда 10 кишининг исм-фамилияси ўрин олган. Хусусан, гап Қрим раҳбари Сергей Аксёнов, Қрим парламенти спикери Владимир Константинов ва 2016 йил октябрига қадар Қрим прокурори лавозимини эгаллаб турган Россия Давлат думаси депутати Наталья Поклонская ҳақида бормоқда.\nУкраина ҳуқуқ-тартибот органлари уларни 2014 йилнинг февраль–март ойлари мобайнида "Украина конституциявий тузумини куч ишлатиб йўқ қилиш ва давлат чегараларини ўзгартириш мақсадида жиноий гуруҳ тузган"ликда гумон қилишмоқда.\n"Суд томонидан қабул қилинган шундай рухсат тақдим этувчи қарор Қрим ва Севастополнинг амалдорлари деб аталувчи кишилар устидан судгача бўлган суриштирув ишларини якунлашга имкон яратади", — дейилади УБП сайтида эълон қилинган пресс-релизда.


Усама бин Лодиннинг ўғли Мисрга киритилмади\nОАВларда берилган хабарларга кўра, "Ал-Қоида" асосчисининг ўғли Омар бин Лодин Қоҳирага жума куни кечқурун Қатардаги рейс орқали кириб келган\nТОШКЕНТ, 17 дек — Sputnik. Миср Усама бин Лодиннинг ўғлига мамлакатга киришга рухсат бермади, деб хабар қилмоқда РИА Новости нашри.\nХабарда айтилишича, Миср чегара хизмати ходимлари собиқ биринчи рақамли-террорчи Усама бин Лодиннинг ўғилларидан бирига мамлакатга киритмаган.\n"ОАВларда берилган хабарларга кўра, "Ал-Қоида" асосчисининг ўғли Омар бин Лодин Қоҳирага жума куни кечқурун Қатардаги рейс орқали кириб келган. У паспорт назоратидан ўтаётган вақтида мисрлик чегара хизмати ходимлари эркакка у Мисрга кириш таъқиқланган шахслар рўйхатига киритилганини айтганлар. Орадан бир неча соат ўтгач бин Лодин Туркияга учиб кетган", — дейилади хабарда.\nОмар бин Лодин Мисрда 2007-2008 йилларда яшаган.\nҚоҳира, террорчи, Усама бин Лодин, Усама бин Лодин, Миср


Рақамли иқтисодиёт ҳақида нималарни биласиз? - Уч илдиз\nҚайсики соҳа ҳақида гап кетмасин, аввало у ҳақда одам етарлича\nбилим ва тасаввурга эга бўлмоғи лозим. Қуйидаги мақолада бу мавзу теран таҳлил этилган, дейди Дониш домла.\nРақамли иқтисодиёт даврида Ўзбекистон: ўзгаришлар, устувор йўналишлар, ютуқлар ва режалар\nЯнгиланаётган Ўзбекистон бугун ўз олдига шунчаки ривожланишни эмас, балки жамият ҳаётининг турли соҳаларида амалга оширилаётган кенг қамровли ислоҳотлар натижасида энг кучли давлатлар қаторидан ўрин олишни асосий мақсад қилиб қўйган. Буни олдиндан кўра билган, ҳис қилган Президентимиз Шавкат Мирзиёев жорий йилдаги парламентга Мурожаатномасида тараққиётга эришиш учун рақамли билимлар ҳамда замонавий ахборот технологияларини эгаллашимиз зарур ва шартлиги, бу бизга юксалишнинг энг қисқа йўлидан бориш имкониятини бериши, зеро, бугун дунёда барча соҳаларга ахборот технологиялари чуқур кириб бораётганлигига алоҳида эътибор қаратди.\nШунингдек, рақамли иқтисодиётни шакллантириш керакли инфратузилма, кўп маблағ ва меҳнат ресурсларини талаб этиши, бироқ қанчалик қийин бўлмасин, бу ишга бугун киришишимиз зарурлиги, шу боис рақамли иқтисодиётга фаол ўтиш – келгуси беш йилдаги энг устувор вазифаларимиздан бири сифатида белгилаб берилди. Чунки рақамли технологиялар маҳсулот ва хизматлар сифатини оширади, ортиқча харажатларни камайтиради. Шу билан бирга, энг оғир иллатлардан бири – коррупция балосини йўқотишда ҳам самарали восита бўлиб хизмат қилади.\nРақамли технологияларни кенг жорий этиш давлат ва жамият бошқаруви, ижтимоий соҳа ривожланишига хизмат қилиши қаторида одамлар турмушини кескин яхшилаши мумкинлигини ўтган қисқа фурсат кўрсатиб берди.\nБу борада Ахборот технологиялари ва коммуникацияларини ривожлантириш вазирлиги томонидан сўнгги икки йил ичида бир қатор йўналишларда комплекс ишлар олиб борилди.\nБиринчи қадам – замонавий АКТ инфратузилмасини яратиш\nХХI асрда рақамли технологиялар инсонларни ҳар томондан ўраб олди. Улардан инсон меҳнатини камайтириш орқали янада кўпроқ самарадорликка эришиш мақсадида фойдаланилмоқда.\nРақамли иқтисодиёт – рақамли технологияларга асосланган электрон бизнес ва электрон тижорат билан чамбарчас боғлиқ иқтисодий фаолият ҳамда шу фаолият натижасида ишлаб чиқариладиган ва сотиладиган рақамли товарлар, хизматлар йиғиндиси.\nРақамли иқтисодиёт изчил ривожланишининг биринчи ва энг муҳим омили – замонавий АКТ инфратузилмасини яратиш ҳисобланади. Бу бўйича мамлакатимизда бир қатор йирик лойиҳалар амалга оширилди.\nЎтган йил бошидан бугунги кунгача республика бўйича интернет тармоғига кенг полосали уланиш портларининг умумий сони 2,2 млн.ga етказилди, 7,8 минг км. оптик толали алоқа линиялари қурилиб, уларнинг умумий узунлиги 44,4 минг км.дан ошди.\nШундан 7,3 км. оптик толали алоқа линиялари 9410 та ижтимоий соҳа объектларига тортилиши натижасида 4 786 та мактаб, 2 895 та мактабгача таълим ва 1 729 та соғлиқни сақлаш муассасасини тезкор интернетга улаш имконияти яратилди. Бу ўз навбатида ёш авлоднинг замонавий билим олиши, беморларга сифатли ва тезкор хизмат кўрсатиш салоҳиятини оширгани билан ниҳоятда аҳамиятлидир.\nБу борада инвесторлар ва маҳаллий тадбиркорлар ҳам фаол қатнашаётгани эътиборга молик. Масалан, Жиззах эркин иқтисодий зонасида жанубий кореялик ҳамкорлар билан биргаликда лойиҳа қиймати 11 млн. долларга тенг оптик толали кабель маҳсулотларини ишлаб чиқариш заводи ишга туширилиб, йилига 50 минг км. оптик толали кабель тайёрлаш қуввати яратилди.\nБу эса, ўз навбатида, интернет тезлигининг кескин ошишида муҳим омилга айланди. Гап шундаки, «Оокла» компаниясининг Speedtest.net сервиси интернет тезлиги бўйича 2020 йил июнь ойи натижаларига кўра янги маълумотларни эълон қилди ва ушбу Спеэдтест Глобал Индех рейтингида Ўзбекистон кескин ўсишни намоён этди.\nИнтернет тезлиги бўйича рейтингда Ўзбекистон ҳозирги кунда 94-поғонани эгаллаб турибди, бир йил ичида 36 поғонага кўтарилиш кузатилди. Умуман, охирги йил натижаларига кўра Ўзбекистонда симли интернет тезлиги 2,5 баробарга ўсди.\nҚолаверса, телекоммуникация хизматлари учун тариф нархлари арзонлашмоқда. 2019 йил давомида провайдер ва операторлар учун ташқи каналга уланиш тарифлари нархи 1 Мбит/с. 17 фоизга арзонлаштирилганди. 2020 йилнинг 1 январидан оператор ва провайдерларга интернет хизматлари учун тариф ўтган йилнинг шу давридагига нисбатан 34 фоиз арзонлаштирилди. Эътиборли жиҳати шундаки, бозор иқтисодиёти талабларига кўра, тизимли равишда интернет хизматлари нархлари камайтирилиб борилмоқда.\nЖорий йилда «Ўзбектелеком» АК томонидан йирик хорижий ИТ-компанияларининг сервер ускуналари ва кўплаб хизматлари маҳаллийлаштирилди. Бу бутун Ўзбекистон учун муҳим воқеадир. Мазкур янгилик ушбу хизматлар томонидан тақдим этиладиган аудио ҳамда видеоконтентларни, дастурий таъминот ва бошқа контентларни юклаб олиш тезлигини оширишга ёрдам беради. Ўз навбатида халқаро интернет каналини сезиларли даражада енгиллаштириши ҳам муҳим мезонлардан биридир. Бу Ўзбекистоннинг барча оператор ҳамда провайдерларига абонентлар учун янада арзон ва тезкор таклифларни тақдим этиш имконини беради.\nМобиль алоқа соҳасини ривожлантиришда ҳам кенг миқёсда ишлар олиб борилмоқда. Мазкур давр мобайнида 6 мингдан ортиқ мобиль алоқа база станциялари ўрнатилди ва республика аҳоли масканларининг мобиль алоқа билан қамрови даражаси 97 ва мобиль интернет тармоғига кенг полосали уланиш қамрови даражаси 70 фоизга етказилди.\nАйтиш жоизки, шу кунга қадар асосан телефон хизматларини кўрсатувчи 2Г мобиль тармоқларни кенгайтириш вазифаси бажарилган бўлса, ҳозир тармоқнинг қамровини ошириш бўйича лойиҳалар 3Г/4Г тармоқларини кенгайтиришга йўналтирилмоқда. Хусусан, шу йилнинг ўзида 2200 та 3Г/4Г база станциясини ўрнатиш режалаштирилган.\n2020 йил – Илм, маърифат ва рақамли иқтисодиётни ривожланиш йилининг биринчи ярмида мобиль алоқа операторлари томонидан жами 1375 та мобиль алоқа таянч станцияси ўрнатилиб, аҳоли масканларининг мобиль алоқа ҳамда кенг полосали мобиль интернет тармоғига уланиш даражаси оширилди.\nТаъкидлаш жоизки, мамлакатимизда АКТ соҳасидаги энг илғор технологик ишланмаларни жорий этишга муҳим эътибор қаратилади. 2019 йил сентябрдан иккита маҳаллий мобиль оператор — «Uzmobile» ва «Uсеll» 5Г технологияси тест синовидан ўтказишни бошлагани шундан далолат беради.\nТўлақонли ИТ экотизимини барпо этиш – муҳим масала\nАхборот-коммуникация технологиялари изчил ривожланишининг яна бир муҳим омилларидан бири соҳада рақобатбардош маҳсулотлар ва хизматларни ривожлантириш учун қулай шарт-шароитлар яратиш, уларни ички ҳамда ташқи бозорларда илгари суриш, инновацион ишланмаларни рағбатлантиришдир.\nАйнан мана шу мақсадни кўзлаб барпо этилган Дастурий маҳсулотлар ва ахборот технологиялари технологик парки (ИТ-Парк)нинг резидентлари ҳисобланган 392 ташкилотда бугун тўрт минг нафар мутахассис фаолият кўрсатмоқда. Энг муҳими, ушбу ташкилотларнинг 14 таси хорижий капитал иштирокида ташкил этилган бўлса, 54 таси янги очилган.\nМазкур ИТ-Паркда зарур инфратузилма, жумладан, замонавий лабораториялар, коворкинг марказ ҳамда офис майдонлари тақдим этилган. Технопаркда резидентларга молиявий, маркетинг, юридик ва бошқа консалтинг хизматлари кўрсатилади. Яна бир муҳим жиҳат шундаки, резидентлар учун молиявий имтиёзлар ҳам берилган: улар 2028 йилнинг 1 январига қадар барча солиқ ва давлатнинг мақсадли жамғармаларига мажбурий ажратмалардан, шунингдек, бир марталик ижтимоий тўловлардан озод қилинган.\nЙил бошидан бери ИТ-Парк резидентлари томонидан жами 560 дан ортиқ янги иш ўрни яратилди, дастурий маҳсулотлар ва хизматлар ҳажми 321 млрд. сўм, хусусан, экспорт ҳажми 5,1 млн. долларни ташкил этди.\nТошкент шаҳрида ИТ-Парк резидентлари сонини кўпайтириш ҳамда етарли шарт-шароитлар яратиш мақсадида умумий майдони 408 минг кв. m.ga тенг ҳудудда хориждан жалб қилинган эксперт билан ҳамкорликда ИТ-Парк инфратузилмаси объектларини қуриш концепцияси ишлаб чиқилди. ИТ-Паркнинг ҳудудий филиалларини ташкил этиш бўйича жойлардаги маҳаллий ҳокимликлар билан қўшма қарорлар имзоланиб, ҳар бир лойиҳа бўйича бажариладиган вазифалар тармоқ жадваллари тасдиқланди.\nБундан ташқари, соғлиқни сақлаш, таълим, транспорт, тадбиркорлик ҳамда туризм йўналишида таҳсил олаётган талабалар ўртасида энг яхши мобил иловаларни ишлаб чиқиш бўйича «мГовАвард» биринчи республика танлови ўтказилмоқда. Танлов учун Бирлашган Араб Амирликлари томонидан 100 минг доллар ажратилган ва 3 та муносиб жамоа мазкур маблағ ҳисобидан рағбатлантирилади.\nАмерика Қўшма Штатларининг ЮСАИД агентлиги билан биргаликда ИТ-Парк томонидан инкубация ва акселерация дастурлари ҳамда аёллар тадбиркорлигини ривожлантириш учун қиймати 140 минг долларлик тадбиркорлик ва бизнес-муҳитни ривожлантириш лойиҳаси амалга ошириляпти.\nҚулай онлайн хизматлар кўлами ошмоқда\nСўнгги икки йилда мамлакатимизда замонавий электрон давлат хизматларини кўрсатишнинг яхлит тизимини яратиш, давлат органларининг аҳоли ва тадбиркорлик субъектлари билан ўзаро ҳамкорлигининг янги механизмларини жорий этиш юзасидан изчил ишлар олиб борилди.\nАҳоли ва тадбиркорлик субъектларининг давлат органлари билан контактсиз алоқа шаклларини янада ривожлантириш мақсадида Ягона интерактив давлат хизматлари портали ишлаб чиқилди (https://my.gov.uz). Бугунги кунда портал орқали 176 тадан ортиқ электрон давлат хизмати тақдим этилмоқда.\nНорматив-ҳуқуқий ҳужжатлар лойиҳаларини барча манфаатдор вазирликлар, идоралар, маҳаллий ижро этувчи ҳокимият органларида кўриб чиқиш, электрон рақамли имзодан фойдаланган ҳолда келишиш, хусусан, бир вақтнинг ўзида кенг жамоатчилик ва мутахассислар муҳокамасини ўтказиш ҳамда тезкор жўнатиш учун вақтни ва меҳнат ресурсларини сезиларли даражада тежаш мақсадида ягона электрон тизими «прожест.гов.уз» жорий этилди.\nБундан ташқари, автомобиль транспортида йўловчиларни ва юкларни ташиш хизмати учун лицензия бериш, абитуриентлардан ҳужжатларни онлайн қабул қилиш, Ипотека кредитига давлат субсидиясини олиш ва ўқиш жойидан маълумотнома олиш хизматлари ҳам яратилди.\nҲозир Ягона интерактив давлат хизматлари порталида яна 26 та янги хизмат ишга туширилиши режалаштирилмоқда, бунинг натижасида умумий хизматлар сони 200 тадан ошади. Йил бошидан бери 1,4 млн. та электрон хизмат кўрсатилган бўлиб, ўтган йилнинг шу давридагига нисбатан 8,1 фоиз ошди.\nЭлектрон ҳукуматнинг идоралараро платформасида давлат органларининг 90 га яқин ахборот тизимлари ва ресурсларининг ўзаро электрон ҳамкорлигини таъминлаш йўлга қўйилиб, 160 mln.dan зиёд сўровларга онлайн шаклда маълумотлар берилганини ҳам алоҳида таъкидлаш жоиз.\nКадрлар билан таъминланганлик даражаси қай аҳволда?\nҲар бир янги соҳада бўлгани каби рақамли иқтисодиётга ўтиш жараёнида ҳам малакали кадрлар етишмовчилиги кўзга ташланмоқда. Тан олиш керакки, бу муаммо ҳар доим ҳам долзарб бўлиб келган. Кадрлар масаласида тўсиқларга дуч келаётганимиз бор гап. Чунки янги соҳа, янги йўналишда фаолият юритиши мумкин бўлган захира мавжуд эмас.\nШу ўринда бир мисол келтириб ўтсак. Айни пайтда вазирлик ва идораларда раҳбарнинг айнан рақамлаштириш йўналишидаги ўринбосарлари лавозимлари жорий қилинмоқда. Вазирлигимиз эса мана шу лавозимларга тажрибали мутахассисларни тавсия қилиш, керак бўлса, таъминлаш учун жавобгардир. Вазирлик мамлакат миқёсида барча соҳаларда рақамлаштиришга масъул бўлиб, баъзи ҳолатларда ўзи учун профессионал мутахассис зарур бўлиб турган бир пайтда бу бўшлиқни ниманинг ҳисобига тўлдириш зарур? Бунинг учун нималар қилиш керак? Бунинг ҳам ечими топилди, унга мустаҳкам пойдевор қўйилди. Зотан, Ўзбекистоннинг энг катта бойлиги — аҳолисининг ярмидан кўпроғини ташкил этувчи ёшлардир. Шунинг учун ҳам давлат сиёсатида навқирон авлоднинг жамиятдаги нуфузини ошириш муҳим ўрин тутади, уларнинг янги-янги мутахассисликлар ва касбларни эгаллашига катта эътибор қаратиляпти.\nБарчага маълумки, Президентимиз ғояси билан бугун республика бўйлаб ёшларга бўлган эътиборни янада кучайтириш, уларни маданият, санъат, жисмоний тарбия ва спортга кенг жалб этиш, ёшларда ахборот технологияларидан фойдаланиш кўникмаларини шакллантириш, китобхонликни тарғиб қилиш, хотин-қизлар бандлигини ошириш мақсадида 5 та муҳим ташаббус амалга оширилмоқда. Ана шу ташаббуснинг учинчиси – аҳоли ва ёшлар ўртасида компьютер технологиялари ҳамда интернетдан самарали фойдаланишни ташкил этиш доирасида ҳудудларда 30 та Рақамли технологиялар ўқув маркази ташкил этилди. Бугунги кунгача жами 7,2 мингдан ортиқ тингловчи ўқув курсларини якунлаган.\nЎз навбатида ёшларни, умумтаълим мактаблари ўқувчилари, олий таълим муассасалари талабалари, академик лицей ва касб-ҳунар коллежлари ўқувчиларига дастурлаш асосларини ўқитишга йўналтирилган «Бир миллион дастурчи» лойиҳаси доирасида 69 мингдан зиёд ўқувчи таълим олмоқда. Улардан 5,8 минг нафари курсларни муваффақиятли тугатди. Ҳаммага маълумки, юқори малакали кадрларни тайёрлашнинг энг самарали йўли – уларни болалик пайтидан бошлаб ўргатишдир. Шу мақсадда Ўзбекистон Республикаси Президентининг 2017 йил 14 сентябрдаги қарорига мувофиқ, Муҳаммад ал-Хоразмий номидаги Ахборот-коммуникация технологиялари йўналишига оид фанларни чуқурлаштириб ўқитишга ихтисослаштирилган мактаб ташкил этилди.\n2019 йил декабрь ойида ушбу ўқув даргоҳининг замонавий биноси фойдаланишга топширилди. Айни пайтда математика ва хорижий тиллардан муваффақиятли имтиҳон топширган 680 нафар ўғил-қиз мактабнинг 5-11 синфларида таълим олмоқда.\nМуҳаммад ал-Хоразмий номидаги Тошкент ахборот технологиялари университетининг таълим соҳасида ҳам катта ижобий ўзгаришлар рўй берди. 2018/2019 ўқув йилидан бошлаб университет замонавий таълимнинг кредит модул тизимига ўтказилди ва ҳозирги кунда бу тизимда 9 609 нафар талаба ўқияпти. Университет тузилмасида Ўзбек –Беларусь қўшма факультети ҳам ташкил этилди. Бундан ташқари, университетда Япония халқаро ҳамкорлик ташкилотининг (JICA) 1,6 миллион доллар миқдоридаги техник гранти ҳисобига замонавий ўқув медиа маркази очилди. Медиа марказда видеоконтентни тасвирга олиш ва ишлаб чиқариш учун барча имконият мавжуд.\nПрезидентимизнинг 2019 йил 7 январдаги қарорига мувофиқ, Тошкент шаҳридаги Амити университети 2019 йилнинг сентябрь ойидан ўқув йилини очди.\nТошкент шаҳридаги Амити университетига бакалавр даражаси учун ахборот технологиялари, муҳандислик ва компьютер технологиялари, иқтисодиёт, туризм бошқаруви, бизнес бошқаруви йўналишлари бўйича, шу билан бирга, магистрлик даражаси учун ҳам қабул амалга оширилди.\nМазкур давр мобайнида халқаро алоқаларни ривожлантириш йўлида Тошкент шаҳридаги ИНҲА университети ҳам самарали иш олиб борди.\nКелгусида ўқув марказларидан ташқари «Ишга марҳамат» мономарказларида ва Технопарк филиалларида ёшларга рақамли технологияларни ўргатиш бўйича махсус курслар ҳам ташкил этилади.\nЎйлайманки, мана шу марказларда таҳсил олган ёки лойиҳа иштирокчисига айланган ёшларнинг барчаси ахборот-коммуникация технологиялари йўналишини танламаган ҳолда ҳам уларнинг маълум қисми шу йўлдан кетадиган бўлса, кадрлар муаммосини ҳал қилишга ёрдам беради.\nЯқин даврдаги вазифалар\nОлдимизда турган энг асосий вазифа – ўз ичига барча соҳа ва тармоқларни қамраб олган ҳамда Ўзбекистон иқтисодиётини тўлиқ ва комплекс ижобий ўзгартиришга ҳамда рақобатбардошликни оширишга йўналтирилган.\nЯна бир муҳим вазифа – давлат раҳбарининг “Тошкент шаҳрида рақамли технологияларни кенг жорий этиш чора-тадбирлари тўғрисида”ги қарори ижросини таъминлашимиз зарур. Мазкур ҳужжатга асосан тасдиқланган «Рақамли Тошкент» комплекс дастурида таълим, соғлиқни сақлаш, транспорт, коммунал соҳаларига ахборот-коммуникация технологияларини жалб қилган ҳолда Ўзбекистон пойтахтининг қиёфасини тўлиқ ижобий ўзгартириш мақсад қилиб қўйилган.\n“Рақамли Тошкент” концепцияси «Хавфсиз шаҳар» йирик лойиҳаси билан бевосита боғлиқ. Мазкур лойиҳа 2019 – 2023 йилларда босқичма-босқич республиканинг барча ҳудудларида жорий этилиши белгиланган. Биринчи босқичда 2019 – 2020 йилларда Тошкент шаҳрида лойиҳанинг ягона технологик платформасини яратиш бўйича ишлар амалга оширилмоқда.\nЎзбекистон Республикаси Президентининг 2020 йил 28 апрелдаги «Рақамли иқтисодиёт ва электрон ҳукуматни кенг жорий этиш чора-тадбирлари тўғрисида»ги қарорига кўра 2023 йилга бориб рақамли иқтисодиётнинг мамлакат ялпи ички маҳсулотидаги улушини 2 ҳамда ушбу соҳадаги хизматлар ҳажмини 3 баравар ошириш, уларнинг экспортини 100 миллион долларга етказиш назарда тутилган.\nҚолаверса, 2020 – 2022 йилларда электрон ҳукумат, телекоммуникациялар ва дастурий маҳсулотлар, ахборот технологиялари технологик парки фаолиятини янада ривожлантириш, иқтисодиётнинг реал сектори тармоқлари, қишлоқ ҳамда сув хўжалигида рақамли технологияларни кенг жорий этиш бўйича жами 268 та лойиҳани амалга ошириш режалаштирилмоқда.\nШулардан келиб чиқиб, ИТ-Парк резидентлари сонини 450 тага ҳамда улар томонидан кўрсатилган экспорт ҳажмини 25 млн. долларга етказиш мақсадида тегишли инфратузилма кенгайтирилмоқда.\nХусусан, Муҳаммад ал-Хоразмий номидаги АКТга ихтисослаштирилган мактаб ҳудудида ИТ-Парк Тошкент филиали ишга туширилади ҳамда қўшимча 700 та иш ўрни яратилади.\nЎз навбатида 5 та муҳим ташаббуснинг учинчиси доирасида йил якунигача қўшимча 72 та Рақамли технологиялар ўқув маркази ташкил этилади, уларда ахборот технологиялари соҳасида 15 мингдан ортиқ ёшлар ўқитилади.\nБарча ҳудуддаги ёшлар марказларида ёшларни «Бир миллион дастурчи» лойиҳаси доирасида дастурлаш кўникмаларини ўргатишга қаратилган курслар фаолияти йўлга қўйилади, умумтаълим мактаблари ўқувчилари ва олий таълим муассасалари талабаларини ўқитиш орқали лойиҳага жалб қилинганлар сони 100 мингтага етказилади.\n«Ўзбектелеком» АК маълумотларни сақлаш ва қайта ишлаш маркази сиғимини 5 бараварга (5 Петабайтгача) кенгайтириш ҳам кўзда тутиляпти. Айни чоғда 600 минг портли кенг полосали уланиш қурилмаларини ўрнатиш орқали умумий портлар сони 2,8 mln.taga, 5,5 минг км. оптик кабель линиялари қуриш орқали республика бўйича умумий оптик алоқа линиялари узунлигини 50 минг km.ga етказилади. Қолаверса, 1 052 та мобиль алоқа база станциясини ўрнатиш ва уларнинг умумий сонини 28,3 мингга етказиш орқали республика аҳоли яшаш масканларининг кенг полосали мобиль тармоқ билан қамров даражаси оширилади.\nЭнг муҳими, 2700 та мактабгача таълим ҳамда 1740 та соғлиқни сақлаш объектини тўлиқ, 2160 та халқ таълими муассасасини юқори тезликдаги интернетга улаш имконияти ҳам яратилади.\nАграр соҳада ҳам рақамли технологиялар кенг жорий қилинади.\nБугунги кунда ер муносабатлари, қишлоқ ва сув хўжалиги ресурсларини бошқариш самарадорлигини ошириш мақсадида рақамли ҳамда геоахборот технологиялари тизимини жорий этиш юзасидан Ахборот технологиялари ва коммуникацияларини ривожлантириш вазирлиги олдига ҳам аниқ вазифалар қўйилган.\nРеспубликамизда геоахборот технологияларини ривожланириш мақсадида соҳада етук тажрибага эга бўлган хорижий компанияларнинг тажрибаси ўрганилди.\nҲозирги кунда хорижий компанияларнинг ерни масофадан зондлаш йўлдошлари олган космик суратларни республикамиз ҳудудида қабул қилиш ва уларга ишлов бериш учун «виртуал» қабул қилиш станцияси (геоахборот маркази)ни ташкил этиш лойиҳаси бўйича таклифлар ўрганилмоқда.\nМазкур лойиҳа геоахборот технологияларини трансфер қилиш ва маҳаллий мутахассисларни халқаро даражада тайёрлашни ҳам ўз ичига қамраб олади.\nБунинг натижасида космик суратларни қабул қилиш ҳамда уларга ишлов бериш орқали геодезия, картография ва кадастр йўналишлари, ноқонуний қурилишларнинг олдини олиш ишлари самарадорлиги таъминланади.\nШунингдек, қишлоқ ҳамда сув хўжалиги, табиий ва техноген фавқулодда вазиятларнинг олдини олиш, экология, археология, шаҳарсозлик ҳамда йўл қурилиши, чегара назорати, хавфсизлик ва мудофаа соҳаларидаги айрим масалаларни ҳал этиш тизими ҳам яратилади.\nЕр ҳамда кўчмас мулк муносабатларини тартибга солиш йўналишида Ягона интерактив давлат хизматлари портали орқали бугунги кунда 8 та электрон давлат хизматлари жорий қилинган бўлиб, 50 мингга яқин ариза келиб тушган.\nМазкур йўналишда аҳолига қўшимча қатор қулайликларни яратиш, энг асосийси, мазкур йўналишда “инсон омили”ни чеклаш мақсадида жорий йил якунига қадар 5 та давлат хизмати такомиллаштирилади.\nҚишлоқ хўжалиги ерлари ва уларда етиштириладиган экинлар ҳолатини тезкор ва аниқ баҳолаш мақсадида космик маълумотлардан фойдаланиш бўйича Андижон вилоятида тажриба лойиҳаси амалга оширилмоқда. Лойиҳа доирасида Андижон вилоятининг майдонлари вектор форматида «Монтерра» онлайн платформасига киритилмоқда.\nМазкур платформа ҳозирги кунда «Давергеодезкадастр» қўмитасининг “Ер ахборот” тизими билан ўзаро интеграция қилинди.\nЛойиҳа сентябрь ойида ишга тушади ва Андижон вилоятидаги барча экин майдонларининг таҳлилий маълумотлари шакллантирилиб, ер эгаларига тақдим этиш имконияти яратилади.\n21 июль куни Президентимиз ер ҳисоби ва давлат кадастрларини тўлиқ шакллантириш, соҳага рақамли технологияларни жорий этиш масалалари бўйича йиғилиш ўтказди. Ушбу йиғилишда вазирлигимиз олдига ҳам бир қатор вазифалар қўйилди.\nЖумладан, йиғилишда, кадастр идоралари зиммасига ернинг ҳисоби ва балансини юритиш, йил якунига қадар ер тури, контури, чегараси ва фойдаланувчиси ҳақидаги маълумотлар жамланган ахборот тизимини ишга тушириш вазифаси юкланди. Энди ер ажратиш тўғрисидаги қарор мазкур тизимга киритилсагина ҳақиқий ҳисобланади. Шунингдек, сунъий йўлдош каналларини ижарага олиш ва сигналларни қайта ишлаш тизимини ташкил этишга кўрсатма берилди. Бу эса космосуратларни йиллар бўйича таққослаш орқали ҳосилдорликни таҳлил қилиш, ерларнинг мелиоратив ҳолатини мунтазам ўрганишда қўл келади.\nМазкур вазифаларнинг самарали амалга оширилиши, шубҳасиз, республиканинг ижтимоий-иқтисодий ривожланишига сезиларли таъсир кўрсатади, замонавий тараққиётнинг янги қирраларини ўзлаштиришга хизмат қилади.\nкоммуникацияларини ривожлантириш вазири.\nNext story Пандемияни жиловлашда жасорат кўрсатган фидойилар тақдирланади\nPrevious story Ўзбекистон ва АҚШ ўртасидаги стратегик ҳамкорликнинг янги даври


Туркиянинг "Ankarapark"и нималар билан лол қолдирмоқда\nБизнинг туркиялик ҳамкоримиз, Leisure Business Travel компанияси раҳбари Илимдар Риза ажойиб янгилик билан ўртоқлашди.\nТуркия пойтахти Анқарада Wonderland Eurasia ёки бошқача қилиб айтганда, Ankarapark номли яна бир ажойиб аттракционлар парки очилди. «Бу парк улкан ва чиндан ҳам ноёб», – таъкидлайди Риза. – «У Париждаги Диснейленддан катта ва кўплаб қизиқарли кўнгилочар хизматларни таклиф этади. Туркия ўзбекистонликларда доим қизиқиш уйғотиб келган, шу сабабли агар яқин кунлар ичида бу ерга оилангиз билан келишни режалаштираётган бўлсангиз, Анқарага қисқа муддатга кириб ўтишни ва Ankarapark нинг сеҳрли оламини томоша қилишни маслаҳат бераман».\n«Европанинг мўъжизалар майдончаси» – Wonderland Eurasia энди очилди, лекин у ҳақда кўплаб ОАВ ва блогерлар завқ-шавқ билан ёзишмоқда. Паркнинг ўлчамлари лол қолдиради: Европадаги энг катта ва Осиёдаги энг йирикларидан бири бўлган Ankarapark беш йилдан ортиқ вақт давомида бунёд этилган. Унинг қурилиши учун қарийб 256 миллион доллар сарфланди. Оқибатда Ankarapark 1,3 миллион квадрат метр ҳудудни эгаллади. Бу ерда 2 миллионта дарахт, бута ва гуллар ўтқазилди. Ходимларни бир неча ой давомида ўқитишди. Паркни март ойида шахсан Туркия президенти Режеп Эрдўғон очиб берди.\nБиз ушбу улкан лойиҳа сизни аниқ қизиқтириши мумкин деб ўйладик ва сиз учун Wonderland Eurasia ҳақида 10 та саволга жавобни тайёрлаб қўйдик!\n1. Паркка кириш чиптаси қанча туради?\nАйни вақтда бир киши учун 25 лира. Бу тахминан 37 000 сўм.\nТуркияда севимли бўлган «All inclusive» тизим бўйича чипта нархи – 190 лира (280 000 сўм). Бироқ бир киришда ҳаммасида уча олмайсиз. Ҳамма аттракционларни учиб чиқиш учун камида 10 кун талаб қилинади!\n2. Қандай чегирмалар бўлиши мумкин ва бу чегирмалар кимларга берилади?\nБу айнан биз ўзбекистонликларга тегишли, чунки биз деярли ҳамма вақт оилавий саёҳат қиламиз ва ўз фарзандларимизни хурсанд қилишни ёқтирамиз. Ankarapark да оилалар чегирмаларга аниқ умид қилишлари мумкин. Мисол учун, агар оилангиз тўрт кишидан иборат бўлса, сиз кириш учун 100 лира эмас, 80 лира тўлайсиз.\n3. Қандайдир акциялар кутиляптими?\nАкциялар, танловлар, ўйинлар ва бошқа ёқимли совғалар албатта бўлади! Мана, мисол учун, парк очилганидан сўнг 10 кун мобайнида барча хоҳловчилар паркка мутлақо бепул киришлари мумкин бўлган! Ёзги мавсум арафасида бизни нималар кутаётганини тасаввур қиляпсизми?\n4. Бу парк кимларга кўпроқ тўғри келади – болаларгами ёки катталаргами?\nПаркда ёш бўйича чегара йўқ! Бу ерда аттракционлар шу қадар кўп ва турли-туманки, энг кичик ёшдагилардан тортиб катталаргача ҳамма паркдан олам-олам таассурот билан қайтишади!\n5. Бу ерга йилнинг қайси пайтида келган яхшироқ?\nAnkarapark – бу нафақат тематик парк, балки аттракционлари 13 та катта ёпиқ чодирда ва очиқ майдончаларда жойлашган улкан кўнгилочар мажмуаси. Шу боис бу ерга исталган вақтда келишингиз мумкин.\n6. Ankarapark Париждаги Диснейленддан неча баравар катта?\n7. 1,3 миллион квадрат метр – бу жуда катта. У ерда қандай ҳаракатланиш мумкин?\nТашриф буюрувчиларга осон бўлиши учун паркда 5 километрли темир йўл қурилган. Парк ҳудуди бўйлаб 14 та поезд ҳаракатланади.\n8. У ерда қандай аттракционлар бор?\nЖами бўлиб бу ерда 2117 та аттракцион мавжуд! Америка горкаларининг сони бўйича у дунёда иккинчи ўринда туради.\nШунингдек, у ерда картинг, каруселлар, ўйин автоматлари ва бошқа аттракционлар бор.\nАттракционлар қаторида яна учар орол, учар театр, муз ғори ва ҳ.к.\nҲаммаси бўлиб парк 12 та тематик қисмга бўлинган.\nЭнг йирик ёпиқ павильон – бу динозаврлар парки. Улардан қўрқманг, улар жуда ҳам мулойим! Шунингдек, бу ерда виртуал борлиқни акс эттирувчи кўплаб қизиқарли аттракционлар бор!\nАйтганча, павильонга кираверишдаги узунлиги 70 метр ва бўйи 30 метр бўлган динозавр дунёдаги энг йирик динозавр макети сифатида Гиннесснинг рекордлар китобидан ўрин олишга даъвогар.\nКелажак павильони – бу трансформерлар олами.\nWonderland Asia да дунёда мавжуд бўлган учта фантастик аттракционлардан бири «Учар кинотеатр» жойлашган бўлиб, ташриф буюрувчилар унда фильм ичига тушиб қолгандек бўлишади.\n9. У ерда концерт ва томошалар ўтказиладими?\nАлбатта! Бу ерда концерт ва байрамлар учун майдонча бор. Айтганча, 23 апрелдан 5 майгача Ankarapark да концертлар бўлиб ўтади!\nДинозавр ва бошқа жонзотларни учратишингиз мумкин бўлган улкан жунгли мавжуд.\nЯна бу ерда сувни 120 метр баландликкача сепа оладиган, катталиги бўйича дунёда иккинчи ўринда турувчи фаввора барпо этилган.\nПаркка кириш ёнидаги яна бир қизиқарли фаввора мушуклар ҳайкаллари билан безатилган. Ранг-баранг кўзли оқ мушук Анқара тимсолларидан бири ҳисобланади.\n10. Парк инфратузилмаси қанақа?\nУ икир-чикиригача ўйлаб чиқилган. Мисол учун, бу ерда 6800 машинага мўлжалланган дунёдаги энг йирик автотураргоҳ қурилган!\nПаркка кираверишда ва унинг ҳудуди бўйлаб юзни таниш функциясига эга камералар ўрнатилган. Улар ҳаммаси бўлиб 1800 та. Бу агар бирор киши, мисол учун ёш бола йўқолиб қолса, топиш осон бўлиши учун қилинган.\nМутахассисларнинг фикрича, шу йилнинг охиригача паркда камида 5 миллион киши меҳмон бўлади. Сиз ҳам улар қаторида бўласизми?\nАгар хоҳласангиз, Wonderland Eurasia га ташриф буюришингиз учун шароит яратиб берамиз! Сиз у ерда бир йилга етувчи таассуротларга эга бўласиз!\nWonderland Eurasia га чегирма ва акциялар ҳақида Telegram-каналимизда сўзлаб борамиз. Шу боис обуна бўлинг!


Ўзбекистон Афғонистонга етказиб бериладиган электр қуввати ҳажмини тиклади - Bugun.uz\nЎзбекистон Афғонистонга етказиб бериладиган электр қуввати ҳажмини тиклади\n17:32 | 30-12-2021\nЎзбекистон Афғонистонга электр етказиб беришни вақтинча қисқартиргани ҳақида хабар берилганди. Энергетика вазирлиги Афғонистонга электр энергияси етказиб беришни тўлиқ тикланганини маълум қилди.\nХабарга кўра, энергетика тизимини истеъмолчилар билан боғловчи электр тармоқлари таъмирланиши якунланган.\n«Таъминотнинг 50 фоизга қисқариши 220 киловатт қувватга эга иккита электр узатиш линиясидан бири таъмирлашга олиб қўйилгани билан боғлиқ. Тармоқни таъмирлаш ишлари якунланиб, олдинги етказиб бериш ҳажми тикланди», дейилади хабарда.\nАввалроқ Афғонистон электр энергияси бўйича қўшни давлатлардан қанча қарздор экани маълум қилинганди. Шунингдек, мамлакат электр энергияси бўйича Ўзбекистон олдидаги қарзини қачон тўлаши ҳақида хабар берилган.


Керри Парижда Ироқ бўҳронини муҳокама қилмоқда\n22 январ 2021, Тошкент вақти: 06:17\nАҚШ Давлат котиби Жон Керри 26 июнь куни Парижда Ироқ бўҳронига доир музокараларни ўтказади. Сунний жангарилар Ироқнинг катта ҳудудларини босиб олгани билан боғлиқ вазиятни Керри Исроил, Саудия Арабистони, Иордания ва бошқа давлатлар вакиллари билан муҳокама қилади.\nБир кун аввал Ироқ Бош вазири Нури ал-Маликий миллий қутқарув ҳукуматини тузишга доир, асосан, сунний сиёсатчи ва диний уламолар тарафидан илгари сурилган чақирувларни "конституцияга қарши фитна", дея рад қилган эди.\nИроқда кўпчиликни ташкил қиладиган шиаларга дохил бўлган Маликий, шу билан бирга, бир ҳафта ичида янги ҳукумат тузишни ваъда қилди.\nМаликийнинг бу баёноти Вашингтон тарафидан олқишланди.\nБМТ ҳисоб-китобига кўра, сунний жангларилар етакчилигидаги Ироқ ва Шом Ислом давлати гуруҳи хуружи бошланганидан мингдан ошиқ одам ҳалок бўлган.


ФИФА инглиз жамоаларига ҳам тақиқ қўллаши мумкин » Скачать музыку бесплатно новинки музыки 2016-2017\nФИФА инглиз жамоаларига ҳам тақиқ қўллаши мумкин\nКомментариев: 0 Просмотров: 300 Дата: 17-01-2016, 11:40 "Реал" жамоаси бош директори Хосе Анхель Санчес Cadena Ser радиосига берган интервьюсида бир неча инглиз жамоаларига ҳам ФИФА томонидан жазо қўлланиши хавфи таҳдид солмоқда. Унинг сўзларига кўра, ҳозирда бу борада текширувлар ўтказилмоқда. Санчес бу борадаги ишлар қайси босқичда эканини билмаслигини айтган. У айнан қайси жамоалар таҳдид остида турганига аниқлик киритмаган. Эслатиб ўтамиз, 14 январь куни Халқаро футбол уюшмаси ФИФА Испаниянинг «Реал» ва «Атлетико» жамоаларига янги футболчиларни рўйхатдан ўтказишни тақиқлаб қўйди. «Реал» ва «Атлетико»га 2016 йилнинг ёзидаги ва 2017 йилнинг қишки трансферлари пайтида ўйинчиларни рўйхатга олиш тақиқи қўйилди. Бунга жамоаларнинг 18 ёшгача бўлган футболчиларни рўйхатдан ўтказишда бир қатор қонун бузилишларга йўл қўйгани аниқлангани сабаб бўлган. Икки жамоада 51 нафар вояга етмаган футболчи ноқонуний тарзда рўйхатдан ўтказилгани аниқланган. Қайд этиш керакки, Англия футболига ҳам бундай жазо бегона эмас. 2009 йилда "Челси" "Ленс" жамоасининг вояга етмаган футболчиси Гаэл Какутани трансфер қилгани учун жазоланганди.


Эзоп (м.а. 640-560) | www.ziyouz.uz\nБош саҳифа ҲикматномаМумтоз файласуфлар ҳикматиЭзоп (м.а. 640-560)\nЭзоп (м.а. 640-560)\nФригиялик донишманд Эзопнинг пешонасига тақдир қуллик қисматини битган эди. Эзоп ижодининг энг гуллаган дамлари м.а. 600 йилларга тўғри келади. Тарихий манбаларга кўра, Эзоп 400 га яқин масал битган.\nЭзопнинг номи биринчи марта Ҳеродот (V аср) асарларида йўл-йўлакай тилга олинади. Ҳеродот Эзопни етарлича машҳур бўлган тарихий шахс сифатида тасвирлайди ва қуйидаги 4 сифатни келтиради:\n1. Эзоп масалчи эди.\n2. У Самос оролида яшаган ва Иадмон исмли кишининг қули бўлган.\n3. Эзоп тахминан м.а. 560 йилларгача яшаган.\n4. Уни қандайдир сабабга кўра Дельфада ўлдиришган.\n«ЭЗОПНИНГ ТИРИКЛАРГА ВАСИЯТИ»\nЭнг аввало Тангрини муносиб тарзда улуғла. Кейин эса подшоҳни иззат қил. Чунки подшоҳ ва Тангри ҳукми тенгдир. Устозингни ота-онанг қаторида ҳурматла. Ота-онани сенга табиат ато этган бўлса, устозинг сени ўз ихтиёри ила севади. Шунинг учун ундан икки карра миннатдор бўлмоғинг жоиз.\nЭртанги ишлар учун саломатлигинг яроқли ва куч-қувватинг етарли бўлишини истасанг, кундалик таоминг сифатли ва етарли бўлсин.\nБевақт ўлим топмаслигинг учун шоҳ саройида эшитганларингнинг ҳаммаси ичингда ўлсин.\nЁшинг ўтиб қолганда илм олишдан уялма. Зеро, ҳечдан кўра кеч илм олмоқлик афзалдир.\nПулинг кўп бўлса қувонма, кам бўлса куйинма.\nЭмишки, олов санами Прометей лойдан одам ясаёт-ганда сув ўрнига кўзёшлардан фойдаланган. Шу боис инсонга куч билан таъсир ўтказишга уриниш бефойда экан. Инсонни бўйсундириш учун имкон борича уни яхши сўзлар билан тинчлантириб, кўнглини юмшатмоқ ва ишонтирмоқ даркор. Ана шунда ҳар қандай кишида раҳм-шафқат ва меҳрибонлик туйғулари уйғониши шубҳасиздир.\nБир ҳукмдор Эзопдан сўради:\n«Не сабабдан донишмандлар бойларнинг ҳузурига ке-ладилар-у, бойлар донишмандларнинг ҳузурига бориш-майди?»\nЭзоп шундай жавоб берди: «Бунинг боиси шундаки, донишмандлар ўзларига нима кераклигини яхши биладилар. Давлатмандлар эса билишмайди. Агар билишганда мол-дунё ғамида яшамасдан, донишмандлик пайида бўлардилар».\nЗЕВС ВА ИЛОН\nЗевс тўй қилаётган эди. Ҳамма ҳайвонлар топганларини унга совға қилиб келтиришди. Илон ҳам гул тишлаган кўйи судралиб келди. Зевс илонни кўриб шундай деди: «Мен бошқаларнинг совғасини қабул қиламан. Аммо сенинг тишингдаги туҳфани олмайман».\nМасалдан хулоса шуки, ёмон одамларнинг яхшили-гида ҳам хатар бор.\nҚАРИЯ ВА АЖАЛ\nБир қария ўрмонда ўтин кесиб, уни уйи томон судрай бошлади. Йўл жуда олис эди. Қария ҳолдан тойиб, ўтинни ташлади-да, Яратгандан ўзига ўлим тилаб ёлворди. Шунда Ажал ҳозир бўлди ва қариядан нима учун йўқлаганини сўради. Қария Ажалга шундай жавоб берди: «Ўтинимни кўтаришиб юборишинг учун сени чорлагандим».\nҚиссадан ҳисса шуки, инсон қанчалар бахтсиз бўлмасин, ҳаёт барибир ширин.\nШоҳларга ё умуман яқинлашмаслик керак, ё фақат уларга ёқадиган сўзларни айтмоқ лозим.\n← Аввалги Аввалги Приеналик Биант (м.а. VI аср)\nКейинги → Кейинги: Милетлик Фалес (м.а. 625-547)